Akta anti lompat parti perlu digubal sebelum PRU15, kata peguam

Seorang peguam menggesa akta anti lompat parti digubal segera bagi memastikan pemenang pilihan raya umum akan datang dapat memberikan tumpuan sepenuhnya kepada urusan pentadbiran tanpa bimbang ahli Parlimen berpaling tadah, ketika Umno terus mengugut untuk meninggalkan kerajaan Perikatan Nasional (PN).Haniff Khatri berkata, akta itu juga penting bagi mengembalikan kepercayaan rakyat terhadap sistem demokrasi berparlimen yang pada ketika ini menurutnya berada di tahap paling rendah.Katanya, senario politik semasa boleh mengakibatkan rakyat hilang keyakinan untuk membuang undi sekiranya Pilihan Raya Umum ke-15 (PRU15) diadakan dalam masa terdekat.“Hari ini kita pergi undi, pilih dia, lusa mungkin dia lompat. Bagaimanakah rakyat akan digalakkan untuk memilih pada PRU15?” kata Haniff kepada MalaysiaNow.“Bagaimana mereka boleh yakin kerajaan yang mereka undi akan kekal?”Presiden Umno Ahmad Zahid Hamidi dan pendahulunya Najib Razak mengetuai kempen meyakinkan kepimpinan parti itu untuk meninggalkan kerajaan Perikatan Nasional (PN) sekaligus menjatuhkan pentadbiran Muhyiddin Yassin.Bagaimanapun mesyuarat Majlis Kerja Tertinggi Umno pada Rabu memutuskan untuk kekal bersama kerajaan PN tetapi mendesak agar PRU15 diadakan sebelum suku pertama tahun ini berakhir.Haniff berkata, sekiranya penggubalan akta tersebut tidak dilakukan secepat mungkin, PRU15 akan menjadi hambar kerana rakyat berkemungkinan tidak bersemangat untuk mengundi seperti PRU sebelum ini.“Bagaimana mereka boleh yakin kerajaan yang mereka undi akan kekal?”“Parti-parti sekarang ini pun yang ada daripada Umno sampai yang nak berdaftar Muda dan Pejuang, tidak ada perikatan parti-parti politik yang kukuh.“Kita pun tak tahu Muafakat Nasional wujud atau tidak, PN wujud atau tidak, PH (Pakatan Harapan) pun kita tak tahu. Jadi apakah parti yang ingin ditawarkan kepada rakyat pada PRU15 nanti.”Gesaan untuk akta anti lompat parti di mana pilihan raya kecil perlu diadakan sekiranya ahli Parlimen menukar parti sudah menghantui demokrasi berparlimen di Malaysia selama berdekad.Tetapi dalam satu kes pada 1992 melibatkan dua ahli Dewan Undangan Negeri Kelantan (Adun) dari Semangat 46 yang menyertai Umno, mahkamah memutuskan kedua-dua wakil rakyat itu mempunyai hak perlembagaan untuk kekal sebagai Adun walaupun menukar parti.Haniff Khatri Abdulla.Mahkamah Persekutuan membatalkan enakmen negeri yang menghalang lompat parti kerana bercanggah dengan Artikel 10 Perlembagaan Persekutuan yang menjamin kebebasan berpersatuan.Sejak itu, lompat parti berlaku dalam kerajaan dan pembangkang dengan episod Perak pada 2009 dan kerajaan PH tumbang tahun lepas, menunjukkan ia memberikan kesan besar kepada pentadbiran negara apabila wakil rakyat menukar parti.Haniff berkata, terdapat dua perkara perlu dilakukan terlebih dahulu sebelum akta anti lompat parti boleh direalisasikan.Pertama, pindaan terhadap Perkara 48 Fasal 1 Perlembagaan Persekutuan perlu dilakukan.Di bawah peruntukan tersebut disebutkan enam ciri-ciri seseorang wakil rakyat boleh kehilangan kerusi di Dewan Rakyat atau Dewan Negara.Katanya, jika mahu lompat parti dimasukkan sebagai kriteria baru seseorang boleh dilucutkan kedudukannya, pindaan perlu dilakukan dan akta anti lompat parti boleh digubal di Parlimen.Bagaimanapun, kedua-dua perkara tersebut memerlukan majoriti dua pertiga di Dewan Rakyat.“Cuma dalam keadaan sekarang macam mana nak dapat majoriti untuk luluskan mana-mana pindaan?“Kita cakap kita nak akta ini, tapi dari segi praktikalnya, boleh buat ke tak boleh buat?” soalnya.Haniff berkata, sekiranya kerajaan Muhyiddin benar-benar tumbang, maka ketiadaan kerajaan pusat merupakan waktu terbaik untuk meluluskan pindaan dan penggubalan akta tersebut.Katanya, Yang di Pertuan Agong Sultan Abdullah Sultan Ahmad Shah boleh mengisytiharkan darurat politik dan melantik jawatankuasa penasihat.“Jadi, pindaan kepada Perlembagaan dan akta yang berkaitan boleh digubal semasa darurat politik.“Dan secara realitinya, kalau Parlimen bersidang masa darurat, wakil rakyat mana yang berani nak kata ‘saya tak nak undi’?“Ini cara yang paling praktikal untuk laksanakan akta anti lompat parti sebelum PRU15. Itu sebabnya darurat politik teramat penting,” katanya.


Kerajaan pelbagai kaum tiada dalam Perlembagaan

Sokongan Umno adalah sokongan “sejengkal” yang diperlukan oleh Anwar Ibrahim untuk beliau menjadi perdana menteri. Sama kisahnya ketika 2018, Dr Mahathir Mohamad menjadi penyumbang “sejengkal” hingga membolehkan Pakatan Harapan (PH) menang mengalahkan gergasi Barisan Nasional (BN) ketika itu.
Namun, teras sebenar kekuatan politik Anwar adalah DAP. DAP pula memerlukan Anwar kerana kepetahannya berkata-kata menerusi pidatonya yang memukau media dan segelintir orang Melayu.
Dengan Anwar di depan, ia akan membuka laluan untuk membolehkan parti itu menjadi sebahagian daripada kerajaan. Hanya dengan jalan ini agenda "Malaysian Malaysia" boleh bergerak. Inilah ekosistem politik yang dibina sejak 1998.
Dahulu, saya yang sebahagian daripada usaha ini, sedaya upaya menggelapkan agenda “Malaysian Malaysia”. Namun agenda ini tak pernah padam sepertimana cita-cita Anwar mahu jadi perdana menteri sejak 25 tahun lalu.
Justeru, apa masalah idea “Malaysian Malaysia” dalam konteks negara Malaysia?
Hujahnya sangat jelas iaitu konsep ini mahu menerapkan dasar kesamarataan baik dari segi peluang ekonomi dan sosial harus diberi berdasarkan keutamaan atau keperluan.
Bunyi berdasarkan keutamaan dan keperluan ini cukup indah, seolah-olah nasib orang Melayu akan diberi perhatian, namun tak begitu. Anwar sendiri berulang kali dalam pidatonya yang indah mengatakan “anak Melayu anak saya, anak Cina, anak saya, anak India anak saya…”.
Jika ucapan ini diperhalusi, ia berbeza dengan apa yang tertera dalam Perlembagaan Persekutuan yang memberi hak keistimewaan kepada orang Melayu dalam hal-hal sosial, ekonomi, pendidikan dan lain-lain.
Dengan dasar dan amalan layanan sama rata kepada “Malaysian First” ini, maka itu dimaksudkan sebagai kerajaan “pelbagai kaum” yang dianggap lebih adil dari perspektif politik DAP.
Di belakang agenda kerajaan pelbagai kaum “Malaysian Malaysia” ini, sistem merit atau meritokrasi perlu diterapkan.
Ini disokong oleh kumpulan menengah Melayu yang pura-pura progresif dan liberal, mereka inilah yang gagal memahami maksud perkara 153, perlembagaan persekutuan.
Kumpulan ini juga yang menganggap apabila kita bercakap tentang Melayu, maka itu dianggap tidak relevan, hingga menjadi kecaman atas hujah rasis.
Dengan sistem meritokrasi inilah kelak akan menyebabkan hak dan kepentingan Melayu dan Bumiputera dirubah, kerana sistem meritokrasi adalah berdasarkan merit atau kelayakan, bukan keistimewaan seperti yang dinyatakan dalam Perlembagaan Persekutuan.
Untuk memahami konsep “Malaysian Malaysia” dan meritokrasi ini dengan lebih dalam, sila semak buku Perlembagaan parti DAP. Salah satu agenda DAP yang utama ialah mengembalikan semula pilihan raya kerajaan tempatan.
Sungguhpun baru-baru ini menteri dari DAP menafikan usaha ini atas alasan belum tiba masanya, ini sebenarnya memberi isyarat bahawa agenda itu masih relevan, kerana itu agenda ini masih kekal di dalam buku perlembagaan DAP.
Apa implikasi jika agenda pilihan raya kerajaan tempatan ini terlaksana?
Jawapannya sudah jelas. Dengan pilihan raya kerajaan tempatan, maka usaha untuk menguasai majlis-majlis perbandaran menjadi lebih mudah, dan usaha menyusun semula demografi sosial mengikut agenda mereka, juga menjadi lebih mudah.
Buktinya kita dapat lihat hari ini sekalipun pilihan raya kerajaan tempatan belum terjadi. Kerusi-kerusi parlimen dan Dun di kawasan bandar bukan lagi dikuasai oleh wakil Melayu.
Lihat Ipoh, Penang dan Kuala Lumpur. Bayangkan jika ada pilihan raya kerajaan tempatan, saiz ini akan bertambah besar dan luas melangkaui kawasan separa bandar.
Kita semak pula apakah ada konsep, ayat atau perkataan pelbagai kaum atau “Malaysian Malaysia” ini ada di dalam Perlembagaan Persekutuan.
Jawapannya tiada. Tiada satu pun artikel atau perkara yang menyatakan tentang kerajaan pelbagai kaum. Ini memberi makna bahawa agenda kerajaan pelbagai kaum ini bukan agenda leluhur kita.
Yang ada dalam Perlembagaan Persekutuan ialah tentang hak-hak Melayu dan Bumiputera yang jelas tertera di dalam perkara 153.
Sungguhpun tertera hak-hak Melayu dan Bumiputera ini dalam Perlembagaan, adakah nasib orang bukan Melayu akan terabai atau ditindas? Tidak juga, kerana undang-undang ada untuk melindungi hak mereka.
Kuasa politik hari ini sedang digunakan untuk mengubah identiti Malaysia sebagai sebuah negara Melayu yang demokratik kepada negara “Malaysian Malaysia” menerusi propaganda Madani.
Justeru, apa pun namanya, kerajaan madani atau kerajaan pelbagai kaum atau kerajaan “Malaysian Malaysia”, ia hanyalah sebuah kerajaan yang “superficial”.
Mahdzir Ibrahim adalah timbalan ketua penerangan Gerakan Tanah Air.
* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kerajaan akan semak semula kadar garis kemiskinan, dijangka pinda tahun depan

Kadar had pendapatan garis kemiskinan (PGK) akan disemak semula dan dijangka dipinda pada suku pertama tahun depan, persidangan Dewan Rakyat diberitahu pada Isnin.Menteri di Jabatan Perdana Menteri (Ekonomi), Mustapa Mohamed berkata, Jabatan Perangkaan akan menyemak semula kadar kemiskinan dalam PGK yang diguna pakai ketika ini iaitu RM2,208 bagi isi rumah dan bagi miskin tegar RM1,169 setiap isi rumah.“Angka ini akan disemak dan dijangka pada suku pertama tahun depan akan dipinda sewajarnya,” katanya pada sesi soal jawab di Dewan Rakyat.Beliau berkata, kerajaan dalam tempoh Rancangan Malaysia ke-12 (RMK12) mempunyai komitmen tinggi untuk menghapuskan isu miskin tegar dengan pendapatan purata RM1,169 setiap isi rumah menerusi pendekatan holistik dan komprehensif.Jelasnya, kadar kemiskinan negara juga berubah dengan ketara sejak lima dekad lalu dipengaruhi faktor kadar pertumbuhan ekonomi secara keseluruhan yang memberangsangkan sepanjang tempoh itu serta kewujudan Dasar Ekonomi Baru.“Bagaimanapun negara masih berdepan beberapa isu dan cabaran seperti kelompok miskin masih wujud melibatkan golongan masyarakat dan kawasan tertentu seperti bandar dan luar bandar serta kawasan Orang Asli.“Selain itu, isu gaji serta upah yang rendah serta ketidaksamaan pembangunan antara wilayah dan negeri, bandar dengan luar bandar masih wujud, selain penularan pandemik Covid-19 yang turut memberi impak besar kepada pendapatan isi rumah,” katanya.Beliau menjawab soalan Tan Kok Wai (PH-Cheras) mengenai keadaan kemiskinan dalam bandar dan luar bandar, jurang pendapatan dalam negara serta pencapaian dan kegagalan program yang dirangka dan dilaksana kerajaan untuk mewujudkan masyarakat lebih saksama.


Gelandangan bekas askar wataniah akhirnya bahagia dengan keluarga baru

Gelandangan yang merupakan bekas askar wataniah kini mendapat sinar baru dalam hidup apabila mendapat keluarga angkat baru dan mempunyai tempat tinggal tetap di Klang, Selangor.Sebelum ini, Ruslan (bukan nama sebenar) biasanya bangun pagi di kaki lima apabila dikejutkan riuh kedai-kedai di ibu negara membuka operasi mereka.Namun kini, dia bangun pagi bersama ciapan burung yang memulakan pagi, mengemas tempat tidur dan membersihkan diri.Setiap pagi, Ruslan akan duduk bersarapan bersama ibu dan bapa angkatnya.Mereka ialah sepasang suami dan isteri warga emas yang tinggal di sebuah taman perumahan di Klang, Selangor.Sebelum ini, MalaysiaNow melaporkan keadaan Ruslan yang hidup sebatang kara di sekitar Kuala Lumpur sejak lebih kurang empat tahun lalu selepas ditamatkan perkhidmatan dalam unit wataniah kerana disahkan menghidap penyakit radang paru-paru tahap tiga.Bekas askar wataniah, Ruslan membantu ibu dan bapa angkatnya yang berkerusi roda di rumah mereka di Klang, Selangor.Kehidupannya berubah kerana tidak lagi mampu bekerja dan menabur bakti dalam pasukan.Dia hanya bergantung hidup dengan bayaran pencen ilat sebanyak RM450 sebulan.Semuanya berubah, apabila anak perempuan kepada pasangan suami isteri berkenaan yang hanya mahu dikenali sebagai Lily membaca berita mengenai Ruslan pada hari kedua Aidilfitri.Mereka berazam untuk mengambil Ruslan sebagai keluarga baru mereka sekali gus tinggal bersama Pak Cik Subari, 81, dan Mak Cik Zainab, 79.Pertemuan pertama kali kedua-dua pihak antara Ruslan dan Lily amat menyentuh perasaan.Buat pertama kali, MalaysiaNow melihat wajah Ruslan di sebalik pelitup muka.Dia amat pemurah dengan senyuman.Kedua-dua mereka dilihat amat mesra berbual dan mengenali antara satu sama lain meskipun baru pertama kali berjumpa.Gelak tawa diselangi pelbagai topik perbualan merancakkan lagi pertemuan itu.Pada hari sama, Ruslan dibawa pulang oleh Lily dan suaminya ke rumah secara “rasmi” sebagai ahli keluarga baru mereka.Lawatan MalaysiaNow ke rumah baru Ruslan pada Isnin mendapati dia kelihatan sangat ceria dan mesra dengan keluarga barunya.“Kamu dah jadi anak aku, tak payah pergi mana-mana lagi,” kata Pak Cik Subari kepada Ruslan yang membalas kata-kata itu dengan mengukir senyuman lebar.MalaysiaNow dimaklumkan, Ruslan turut diberikan gaji yang berpatutan kerana sudi menemani pasangan warga emas itu dan elaun pengangkutan untuknya berulang alik ke klinik.“Setakat ini, anak lelaki saya menjadi kawan Ruslan.“Sambil-sambil itu dia menerangkan serba sedikit tentang urusan rumah dan kawasan sekeliling kepada Ruslan supaya dia tidak berasa kekok dan boleh menyesuaikan diri,” kata Lily.Ruslan turut membantu membasuh dan menyidai pakain.Sejak bersama keluarga baru, Ruslan berkata dia sudah dibawa keluarga angkatnya ke pusat membeli belah, restoran dan bermacam-macam tempat lain untuk bersiar-siar.Perkembangan itu, katanya, membuatkannya berasa seperti mendapat hidup yang baru selepas sekian lama menjalani hidup tanpa arah tuju yang jelas.Katanya lagi, dia sangat bersyukur dengan kehidupannya sekarang yang disifatkan sebagai lebih teratur, selesa dan didampingi dengan kasih sayang oleh ahli-ahli keluarga barunya.Dia turut berkongsi berita baik bahawa rawatan susulannya di Klinik Kesihatan Tanglin juga dalam proses pemindahan ke Hospital Tunku Ampuan Rahimah, Klang.“Impian dan harapan saya untuk dapatkan rawatan susulan dengan pakar supaya boleh kembali sembuh seperti sedia kala.“Hasrat saya supaya dapat terus bersama dengan keluarga angkat dan menemani mereka sehingga akhir nyawa.”Ruslan turut membantu membasuh pinggan dan mangkuk di tempat tinggal barunya di Klang.Sebelum pulang, Ruslan sempat menyampaikan pesanan dan ucapan terima kasih kepada semua pihak yang sudi dan prihatin terhadapnya nasibnya sebelum ini.Sementara itu, Lily pula berasa senang hati dan seronok melihat kedua-dua ibu bapanya yang tidak lagi sunyi dan bersendirian di rumah.Katanya, sejak kehadiran Ruslan ke rumah itu, ayahnya semakin ramah dan rajin untuk bersembang berbanding sebelumnya.“Kami sekeluarga akan bimbing dan jaga Ruslan sebaik mungkin dan terdaya yang kami mampu.“Tiada lagi isu mengenai masa lalunya, sekarang, dia adalah sebahagian daripada kami.”


45 korban Covid-19, lebih 500 di ICU

4,446 kes baru dicatatkan hari ini menjadikan kes keseluruhan Covid-19 meningkat sebanyak 474,556.Selangor kekal mencatat kes harian tertinggi sebanyak 1,650 kes disusuli Sarawak (433), Johor (391), dan Kuala Lumpur (297).Sementara Labuan dan Perlis tidak mencatat sebarang kes hari ini.Negara juga mencatat sebanyak 2,784 kes sembuh menjadikan jumlah keseluruhan kes sembuh meningkat kepada 429,103.Kes aktif dengan kebolehjangkitan pula kini berjumlah 43,506.Dalam pada itu, 522 pesakit ditempatkan di unit rawatan rapi (ICU) termasuk 273 orang memerlukan bantuan alat pernafasan.Malaysia turut mencatat 45 lagi korban akibat Covid-19, menjadikan jumlah mangsa yang maut meningkat kepada 1,947.


Jangkitan harian catat 236 kes, 2 lagi terkorban

236 kes baru Covid-19 direkodkan semalam menjadikan jumlah keseluruhan sebanyak 5,035,613 kes.
Sebanyak 312 pesakit turut dilaporkan sembuh, menjadikan jumlah keseluruhan kes sembuh sebanyak 4,989,126.
Ketika ini, 9,549 kes aktif direkodkan di mana 9,133 atau 95.6% daripadanya menjalani kuarantin kendiri.
Tiada pesakit ditempatkan ke pusat kuarantin sementara 402 (4.2%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 14 kes dan 11 daripadanya memerlukan bantuan alat pernafasan.
Dua kematian dicatatkan menjadikan keseluruhan korban akibat wabak itu sebanyak 36,938 orang.


Muhyiddin dakwa ucapan ceramah PRU15 tak berunsur fitnah terhadap Anwar

Bekas perdana menteri Muhyiddin Yassin mendakwa ucapannya semasa ceramah ‘Grand Finale Perikatan Nasional Padang Serai’ pada Pilihan Raya Umum ke-15 (PRU15) tidak berunsur fitnah, sebaliknya adalah komen yang adil.
Pengerusi Perikatan Nasional (PN) itu mendakwa ucapan tersebut adalah sebahagian daripada kempen politik untuk menyokong seorang calon PRU15 bagi kawasan Parlimen Padang Serai ketika itu.
Dalam pernyataan pembelaan terhadap saman fitnah difailkan Anwar Ibrahim terhadapnya, Muhyiddin berkata Anwar sebagai ketua Kerajaan Perpaduan, pemimpin Pakatan Harapan dan perdana menteri tidak harus tersinggung terhadap kritikan dan pertanyaan yang ditimbulkan olehnya semasa ucapan-ucapan politik.
“Plaintif (Anwar) sepatutnya secara terbuka dan sepenuh hati menjawab pertanyaan yang ditimbulkan dan menafikan sebarang dakwaan yang beliau dakwa sebagai palsu,” dakwa Muhyiddin.
Menurut Muhyiddin, beliau dan Anwar adalah tokoh awam dan pemimpin parti yang sering berhadapan dengan dakwaan yang mungkin disalah nyata, disalah sebut atau diambil di luar konteks oleh media.
Beliau mendakwa tidak mempunyai pengetahuan atau kawalan mengenai akaun TikTok di bawah nama "@beritakini8", yang memuat naik video ucapan tersebut.
“Keseluruhan ucapan pada ceramah itu diterbitkan semula di akaun Facebook saya di bawah nama 'Muhyiddin Yassin'. Saya tidak secara peribadi mengawal atau memuat naik sebarang bahan ke akaun Facebook saya,” dakwanya.
Selain itu, Muhyiddin mendakwa beliau tidak mempunyai sebarang pengurusan, kawalan atau kuasa atas mana-mana penerbitan kenyataan dalam ucapan tersebut yang diterbitkan MalaysiaKini bertajuk “MB’s aide to Muhyiddin: Anwar paid RM1 as S’gor economic adviser”.
Dalam saman tersebut, Anwar, 75, mendakwa pada 5 Disember lalu, Muhyiddin, pengerusi PN membuat kenyataan fitnah itu dalam satu ucapan semasa ‘Grand Finale Perikatan Nasional Padang Serai’ di Taman Selasih, Kulim sebagai menyokong calon PN, Azman Nasrudin bagi Pilihan Raya Umum ke-15 dengan ratusan pengunjung menghadiri ceramah tersebut.
Sehubungan itu, Anwar menuntut Muhyiddin antaranya ganti rugi am, ganti rugi teruk, ganti rugi teladan, ganti rugi pampasan selain perintah injunksi untuk menghalangnya daripada terus menerbitkan atau mengedarkan kenyataan fitnah serupa.


Pogba, Amad Diallo sertai atlet dunia lain, sokong perjuangan Palestin

Pemain kelab bola sepak Manchester United, Paul Pogba dan Amad Diallo turut menyertai atlet dunia lain menyatakan sokongan kepada penduduk Palestin dengan mengibarkan bendera negara itu di Old Trafford selepas seri kepada Fulham dalam Liga Perdana Inggeris.Tamat sahaja perlawanan, Pogba dilihat mengibarkan bendera Palestin bersama pemain berusia 18 tahun Amad Diallo di sekeliling stadium yang menyaksikan peminat kelab itu berkumpul kali pertama sejak pandemik Covid-19. @paulpogba @Amaddiallo_19 pic.twitter.com/iXPrslxoIi— Scott Patterson (@R_o_M) May 18, 2021Kibaran bendera dua pemain itu tular di media sosial susulan beberapa aksi serupa selebriti dan atlet dunia yang menunjukkan solidariti dan sokongan terhadap perjuangan rakyat Palestin.Selain Pogba, pemain Leicester City Wesley Fofana dan Hamza Choudhury juga turut melakukan aksi yang sama selepas memenangi perlawanan menentang Chelsea di Wembley pada Sabtu lalu.Kibaran bendera Palestin oleh pemain Leicester itu dilakukan selepas Leicester City memenangi Piala FA selepas 137 tahun apabila mengalahkan Chelsea.Sokongan atlet dan selebriti antarabangsa kepada perjuangan Palestin semakin meningkat selepas serangan Israel terhadap Gaza yang kini meragut ratusan nyawa.pic.twitter.com/RkgCm43Oee— Mohamed Salah (@MoSalah) May 11, 2021Sebelum ini, pemain Liverpool Mohamed Salah dan pemain Arsenal Mohamed Elneny turut menyatakan sokongan mereka melalui media sosial. Elneny bagaimanapun dilaporkan telah dipanggil kelabnya ekoran hantarannya sokongannya di media sosial.Setakat ini, lebih 200 nyawa terkorban di Gaza termasuk kanak-kanak sementara 10 maut dilaporkan di pihak Israel.Pertempuran antara pasukan tentera Israel dan pejuang Palestin kini memasuki minggu kedua.


Kadar kematian pesakit Covid tanpa vaksin lebih tinggi berbanding penerima vaksin, dos penggalak

Kadar kematian pesakit Covid-19 dalam kalangan mereka yang tidak mengambil vaksin adalah jauh lebih tinggi berbanding mereka yang mengambil vaksin lengkap dan mendapat dos penggalak.Menurut data kematian bagi setiap 100,000 populasi mengikut status vaksinasi bagi 1 Januari hingga semalam yang dikongsi oleh Menteri Kesihatan Khairy Jamaluddin di Twitternya, menunjukkan kadar kematian dalam kalangan pesakit berumur antara 40 hingga 49 tahun yang tidak divaksin adalah sebanyak 92.09 bagi setiap 100,000 penduduk.Kadar itu jauh lebih tinggi berbanding kadar kematian 3.08 kematian bagi pesakit yang lengkap vaksin dan 3.18 kematian bagi kalangan pesakit yang mengambil dos penggalak bagi kategori usia yang sama.Bagi pesakit berusia 80 tahun ke atas, kadar kematian ialah 167.06 dalam kalangan yang tidak mengambil vaksin, berbanding 119.34 kematian yang mempunyai vaksin lengkap dan 42.00 kematian bagi pesakit yang mendapat dos penggalak.Menurut data itu lagi, kadar kematian bagi pesakit berumur 18 hingga 29 tahun yang tidak mengambil vaksin ialah 8.14 berbanding 0.98 bagi penerima vaksin lengkap dan 0 bagi pesakit yang mengambil dos penggalak.Bagi kumpulan pesakit berusia 30 hingga 39 tahun, data tersebut menunjukkan kadar kematian adalah 14.00 bagi setiap 100,000 penduduk berbanding 1.90 kematian bagi yang menerima vaksin lengkap manakala 4.18 kematian bagi pesakit yang mengambil dos penggalak.Data itu menunjukkan kadar kematian sebanyak 49.46 bagi setiap 100,000 penduduk dalam kalangan pesakit yang tidak mengambil vaksin, 6.62 kematian dalam kalangan lengkap vaksin dan 4.41 kematian bagi yang mengambil dos penggalak bagi kumpulan pesakit berusia 50 hingga 59 tahun.Bagi pesakit berusia 60 hingga 69 tahun, data itu mendedahkan kadar kematian adalah sebanyak 116.20 dalam kalangan mereka yang tidak mengambil vaksin, 14.58 dalam kalangan yang telah vaksin lengkap manakala 5.60 bagi mereka yang telah mendapatkan dos penggalak.Dalam kumpulan usia 70 hingga 79 tahun pula, kadar kematian dicatatkan adalah 74.97 dalam kalangan mereka yang tidak mendapat vaksin, 44.29 bagi mereka yang telah divaksin dan 8.16 bagi mereka yang telah mendapat dos penggalak.Sementara itu, dalam ciapan itu Khairy berkata berdasarkan data tersebut menunjukkan keberkesanan dos penggalak menghadapi gelombang Omicron. “Booster memberi perlindungan yang terbaik daripada kematian dan gejala serius Covid-19. “Berhenti membaca cerita konspirasi sampah di FB. Lindungi diri. Dapatkan dos penggalak,” kata Khairy.


Vaksinasi harian lebih 400,000 2 hari berturut

Jumlah vaksinasi harian Covid-19 di negara ini mencatat angka melebihi 400,000 selama dua hari berturut-turut dengan 424,541 dos suntikan diberikan semalam.Pada Isnin, jumlah vaksinasi harian adalah sebanyak 421,479 dos.Menerusi hantaran di Twitter, Menteri Kesihatan Dr Adham Baba berkata daripada jumlah vaksinasi semalam, sebanyak 260,286 adalah dos pertama manakala 164,255 adalah dos kedua.Beliau berkata Sarawak menjadi negeri tertinggi bagi pemberian vaksin dos kedua dengan 52,551 dos diikuti Selangor (25,696), Kuala Lumpur (23,707), Sabah (9,864), Pulau Pinang (7,195), Pahang (7,038).Dalam pada itu, Adham berkata jumlah keseluruhan pemberian vaksin Covid-19 di negara ini sejak Program Imunisasi Covid-19 Kebangsaan (PICK) dilaksanakan pada 23 Februari lepas adalah sebanyak 12,212,730 dos.


82.8% remaja, 95.9% dewasa lengkap divaksinasi

Seramai 2,607,392 atau 82.8% daripada populasi remaja di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan menerusi laman CovidNow, sebanyak 2,762,739 individu atau 87.7% bagi golongan itu menerima sekurang-kurangnya satu dos vaksin.Bagi populasi dewasa pula seramai 22,442,346 individu atau 95.9% telah lengkap divaksinasi manakala 22,944,240 atau 98% individu dewasa menerima sekurang-kurangnya satu dos vaksin Covid-19.Sebanyak 138,752 dos vaksin diberikan semalam melibatkan 5,067 dos pertama, 8,428 dos lengkap serta 125,257 dos penggalak.Perkembangan itu menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 52,391,444.


MB, ketua menteri 6 negeri sepakat timbang bubar DUN Jun depan

Menteri besar dan ketua menteri dari enam negeri semalam mencapai kata sepakat untuk menimbangkan pembubaran Dewan Undangan Negeri (DUN) masing-masing dalam dua minggu terakhir pada Jun nanti bagi memberi laluan kepada Pilihan Raya Negeri tahun ini.
Menteri Besar Selangor Amirudin Shari menerusi kenyataan di Facebooknya memaklumkan kesepakatan itu dicapai ketika sesi minum petang mereka di Kuala Lumpur sempena Mesyuarat Majlis Raja-Raja ke-261 yang bersidang selama dua hari bermula semalam.
"Alhamdulillah kami berenam mengambil kesempatan minum petang di Kuala Lumpur sempena Mesyuarat Majlis Raja Raja yang bersidang dua hari ini. Secara ringkas kami mencapai kata sepakat untuk mempertimbangkan pembubaran Dewan Undangan Negeri masing-masing dalam dua minggu terakhir Jun 2023," katanya.
Enam negeri yang akan mengadakan PRN tahun ini ialah Negeri Sembilan, Pulau Pinang, Selangor, Terengganu, Kelantan dan Kedah.
Dalam hantaran yang sama Amirudin turut berkongsi foto beliau duduk bersama dengan Menteri Besar Negeri Sembilan Aminuddin Harun, Ketua Menteri Pulau Pinang Chow Kon Yeow, Menteri Besar Kedah Muhammad Sanusi Md Nor, Menteri Besar Terengganu Ahmad Samsuri Mokhtar dan Menteri Besar Kelantan Ahmad Yakob.
Amirudin berkata persefahaman itu akan dimaklum serta dibincangkan di peringkat parti masing-masing sebelum dipersembah bagi tujuan perkenan Sultan, Yang di-Pertuan Besar serta Tuan Yang Terutama Negeri masing-masing.
"Semoga persefahaman ini dapat mempermudahkan usaha rakyat untuk merayakan demokrasi kelak, Insya-Allah," katanya.
Sementara itu, Sanusi yang turut memuat naik foto pertemuan menteri besar dan ketua menteri enam negeri itu dalam hantaran Facebooknya berkata beliau berpendapat tarikh paling sesuai bagi pembubaran DUN ialah pada minggu ketiga atau keempat bulan Jun 2023.
Ketua Menteri Pulau Pinang pula dalam catatan Facebook berkata: “Bagi tarikh Pilihan Raya Negeri, ia adalah tanggungjawab perlembagaan Suruhanjaya Pilihan Raya untuk membuat keputusan,”.
Samsuri dalam hantaran Facebooknya berkata sekiranya diperkenankan Raja-raja Melayu dan Tuan Yang Terutama Negeri, kesemua enam menteri besar dan ketua menteri sependapat bahawa minggu ketiga atau minggu keempat pada bulan Jun masa paling sesuai untuk membubarkan DUN.


PM UK Liz Truss mohon maaf berhubung pengumuman belanjawan mini

Perdana Menteri Britain Liz Truss memohon maaf susulan pengumuman belanjawan mini baru-baru ini telah memberikan kesan kepada pasaran kewangan.
"Saya memohon maaf atas kesilapan yang telah saya lakukan dan mengaku bertanggungjawab,” kata kata Truss dalam satu sidang media pada Isnin, lapor Agensi Anadolu.
Susulan itu, kedudukan Truss sebagai perdana menteri dilihat tergugat dengan segelintir ahli parlimen secara terbuka meminta beliau meletakan jawatan.
Bagaimanapun, beliau berikrar untuk memimpin Konservatif dalam pilihan raya umum akan datang.
“Saya akui terdapat kesilapan. Saya telah bertindak segera untuk membetulkan kesilapan itu. Apa yang perlu kita lakukan sekarang ialah bergerak ke hadapan dan bekerja untuk negara kerana perkara itu lebih penting untuk rakyat,” katanya.
Dalam temu bual berasingan dengan Sky News pada lewat Isnin,  Menteri Kewangan baharu Jeremy Hunt menyeru Konservatif untuk terus menyokong Truss sebagai perdana menteri.
Dalam satu siaran televisyen pada Isnin pagi, Menteri Kewangan baru Jeremy Hunt telah mengumumkan beberapa pindaan telah dibuat berhubung pemotongan cukai dan belanjawan mini berkenaan.
Beliau berkata akan ada "keputusan yang sukar" pada masa akan datang dalam usahanya untuk meningkatkan kredibiliti kewangan Britain di pasaran global.


KKM beri amaran gelombang baru Covid, gesa warga emas ambil dos penggalak kedua

Golongan warga emas berusia 60 tahun ke atas serta individu berpenyakit kronik digalakkan untuk mendapatkan dos penggalak kedua bagi meningkatkan imuniti mereka dalam mencegah dijangkiti Covid-19.Menteri Kesihatan Khairy Jamaluddin berkata ini kerana dijangka berlakunya pasang surut kes Covid-19 dan kemungkinan negara ini dilanda gelombang baru dalam tempoh dua atau tiga bulan lagi.“Sejauh mana gelombang itu atau sebesar mana gelombang itu kita tidak pasti tetapi berdasarkan perkembangan epidemiologi negara-negara lain menyatakan gelombang jangkitan itu akan berlaku.“Sebab itu dalam kategori tertentu, mereka yang berusia dan mengalami masalah kesihatan yang kronik digalakkan untuk top up imuniti mereka melalui penambahan dos vaksin,” katanya selepas merasmikan sesi dialog sempena Persidangan Pengarah-Pengarah Hospital Kementerian Kesihatan (KKM) hari ini.Khairy berkata setakat semalam, seramai 107,844 orang di Malaysia telah menerima suntikan dos penggalak kedua vaksin Covid-19 dan 57,834 daripada jumlah itu terdiri dalam kalangan individu berusia 60 tahun ke atas.“Malah, setakat ini, kita tidak menerima apa-apa laporan berkenaan kesan sampingan terhadap dos penggalak kedua,” katanya.Mengulas perkembangan Program Imunisasi Covid-19 Kebangsaan Kanak-Kanak (PICKids) yang dibuka semula bermula 20 Jun hingga 24 Jun ini, Khairy berkata seramai 397 kanak-kanak berusia lima hingga 11 tahun telah menerima suntikan vaksin melalui program itu.Katanya, walaupun PICKids telah diumumkan tamat pada 31 Mei lepas, terdapat ibu bapa yang meminta supaya diberi peluang untuk mendapatkan kemudahan vaksinasi itu.“Ada juga masyarakat terpinggir kerana tak dapat maklumat sebelum ini. Maka kita setuju untuk buat kempen ini semula secara terhad bagi memastikan mereka yang terlepas peluang diberikan kemudahan vaksinasi kepada anak-anak mereka,” katanya.Ditanya mengenai pembayaran kepada pengendali aplikasi MySejahtera, Khairy berkata kerajaan belum membuat sebarang pembayaran setakat ini, namun telah mendapat kebenaran daripada Jabatan Peguam Negara untuk menjalankan rundingan harga.Pada Mac lepas, Khairy dilapor berkata kerajaan belum meluluskan atau membuat apa-apa pembayaran kepada pengendali aplikasi berkenaan.Bagaimanapun katanya, kerajaan dan KKM akan memastikan sebarang keputusan berhubung kos pembayaran akan mengambil kira kepentingan negara dan rakyat.


Will Smith tampar muka hos atas pentas anugerah Oscar

Calon pelakon terbaik anugerah Oscar menampar muka hos anugerah itu, Chris Rock sambil menjerit perkataan kesat terhadap pelawak tersebut kerana membuat jenaka mengenai kehadiran isterinya di acara berprestij tersebut pada Ahad.Kejadian tersebut dilihat bermula dengan jenaka Rock yang telah dirancang sebelumnya namun menjadi serius apabila Smith menjerit: “Nama isteri aku jangan sebut **!”Audio daripada majlis yang disiarkan dari Amerika Syarikat itu dipotong daripada transmisi siaran bagi ramai penonton kerana bahasa kesat yang dilontarkan.Sebelum ditampar, Rock sedang membuat jenaka terhadap beberapa individu, namun beliau kemudiannya berkata: “Jada (Pinkett Smith), saya minat anda. Filem GI Jane II, tak sabar nak tonton.”Beberapa saat kemudian, Smith berjalan ke atas pentas dan menghayunkan tamparan ke muka Rock yang berada dalam keadaan terbuka.“Wow, Will Smith baru sahaja tampar aku,” Rock berkata dan disambut hilaian ketawa, yang merasakan ia adalah sebahagian daripada persembahan malam itu.“Wow, saudara. Ini jenaka GI Jane,” merujuk filem GI Jane pada 1997 yang dibintangi Demi Moore di mana aktres itu mencukur seluruh kepalanya.Ketika itulah Smith memberi amaran supaya nama isterinya tidak disebut dalam jenaka Rock.Rock yang dilihat tenang menjawab, “Ya saya tak akan sebut lagi. Ini adalah malam paling hebat dalam sejarah televisyen.”Smith kemudiannya mengulangi jeritan amarannya itu dengan lebih keras.Para hadirin hanya menyedari babak dramatik itu bukan rekaan selepas Smith duduk semula di kerusi tetamu dengan menggeleng kepala tanda tidak percaya dengan kejadian tersebut.


Tiada istilah ‘derhaka’ dalam Perlembagaan

Mengapa istilah ini masih digunakan walaupun Malaysia mengamalkan sistem raja berperlembagaan?Istilah “penderhaka” dipergunakan di dalam masyarakat Melayu, semasa dipimpin oleh sistem raja mutlak.Bagaimanapun, istilah “derhaka” turut digunakan secara meluas dalam masyarakat Melayu.Misalnya, perbuatan keji seorang anak kepada ibu bapa mereka turut dianggap derhaka.Lebih parah lagi, bila masyarakat Melayu turut meluaskan penggunaan “derhaka” dengan mengaitkan hal keagamaan.Lahirlah istilah derhaka seorang isteri terhadap suami.Dengan adanya istilah derhaka di dalam penghidupan Melayu-Islam, maka terjadilah penindasan oleh seorang lelaki terhadap isterinya.Bila kekejian dilakukan oleh seorang suamu dibantah keras oleh isteri, maka suami akan menggunakan istilah “derhaka”.Istilah derhaka dalam masyarakat Melayu semasa raja mutlak itu, lebih berupa menjaga kepentingan pihak berkuasa.Atau pihak yang dianggap berkuasa, misalnya seorang suami.Jadi, apakah semasa sistem raja berperlembagaan ini, istilah “derhaka/penderhakaan” itu masih sesuai untuk dipakai?Sebabnya di dalam sistem raja berperlembagaan, kuasa tertinggi adalah Perlembagaan.Kuasa tertinggi bukan lagi ketua negara atau Yang di-Pertuan Agong, seperti mana semasa sistem raja mutlak.Semasa raja mutlak, memang raja adalah kuasa tertinggi.Atas sebab itu, lahirnya istilah “bersultan di mata, beraja di hati.”Yang membawa maksud Raja boleh melakukan apa saja, di mana rakyat terpaksa menerimanya.Bagaimanapun, dalam hidup masyarakat Melayu, terdapat juga falsafah yang memberi ruang kepada pendokong keadilannya iaitu “raja adil raja disembah, raja zalim raja disanggah”.Dalam Hikayat Hang Tuah, falsafah ini didokong oleh Hang Jebat.Jelas di dalam sistem raja berperlembagaan ini, kuasa tertinggi adalah Perlembagaan.Dan kuasa Agong diikat dengan Perkara 40(1), di mana Agong perlulah bertindak atas nasihat perdana menteri/Kabinet.Apabila kuasa Agong diikat dengan Perkara 40(1), jadi apabila Agong tidak mengikutnya, apakah teguran atau penjelasan dari perdana menteri/Kabinet ini masih boleh dianggap menderhaka atau suatu penderhakaan?Saya kira, Perlembagaan perlu diletakkan ditempat sahnya.Agong dan raja-raja Melayu mesti bersemayam di tahapnya.Pihak eksekutif mesti dibenarkan menjalankan tugasnya yang sah dan tidak boleh melewati sempadannya.Bila hal-hal ini sesama dipatuhi, maka sistem raja berperlembagaan, adalah acuan yang terbaik untuk Malaysia.Istilah derhaka/penderhakaan ini dipergunakan sewenang-wenangnya oleh pihak dari parti yang terkenal dengan fahaman rasis mereka.Malah tokoh-tokoh rasis mereka menjeritkan perkataan derhaka kepada pihak kerajaan, semasa sidang khas parlimen baru-baru ini.Bila tokoh-tokoh rasis ini menggunakan istilah itu, kita terfikir, apakah mereka mempersendakan istilah tersebut, atau mereka hanya mengambil kesempatan dari adanya falsafah tersebut.Sedangkan masyarakat Melayu melihat sikap mereka terhadap institusi raja dan Islam, semasa pemerintahan Pakatan Harapan selama 22 bulan.* Kamarazaman Yacob merupakan bekas aktivis mahasiswa 1970-an dan penganalisis politik semasa.* Tulisan ini merupakan pandangan penulis dan tidak semestinya mencerminkan pendirian MalaysiaNow.


Cuaca mendung, hujan renyai di kebanyakan pusat penamaan calon

Hujan renyai dan keadaan mendung di kebanyakan lokasi pusat penamaan calon bagi Pilihan Raya Umum ke-15 (PRU15) awal pagi ini.
Antara kawasan yang dilaporkan hujan termasuklah di Kuala Krai, Machang dan Ketereh di Kelantan; Pekan dan Jerantut (Pahang) ; Kuala Pilah dan Seremban (Negeri Sembilan); Kota Tinggi, Johor Bahru, Ayer Hitam dan Mersing (Johor) serta ibu negara.
Pusat penamaan di Kemaman, Terengganu; Kota Tinggi, Johor dan Tambun, Perak masih mengalami hujan berterusan sejak malam semalam.
Beberapa kawasan di Sabah dan Kedah pula dilaporkan cerah seperti di Semporna, Kota Kinabalu, Tuaran, Kota Marudu dan Kinabatangan di Sabah serta Alor Setar dan Padang Terap, Kedah.
Seawal 6.30 pagi petugas Suruhanjaya Pilihan Raya (SPR) serta pasukan keselamatan telah mula berkumpul dan diberi taklimat tugasan di pusat penamaan calon sebelum ia dibuka pada 9 pagi.
Tidak ketinggalan petugas media yang hadir awal di pusat-pusat penamaan calon untuk meninjau suasana.
Pergerakan penyokong parti ke pusat penamaan calon masih belum bermula.


Bicara kes saman 1MDB terhadap Riza Aziz bermula Oktober 2024

Perbicaraan kes saman 1Malaysia Development Berhad (1MDB) dan tiga subsidiarinya terhadap Riza Shahriz Abdul Aziz, anak tiri Datuk Seri Najib Tun Razak atas dakwaan salah guna dana berjumlah US$250 juta bagi membiayai penerbitan filem serta membeli hartanah, akan bermula 16 Okt tahun depan di Mahkamah Tinggi Kuala Lumpur.
Tiga subsidiari 1MDB itu ialah 1MDB Energy Holdings Limited, 1MDB Energy Limited dan 1MDB Energy (Langat) Limited.
Peguam Desmond Low Zhi Jie, yang mewakili Riza Shahriz dan dua syarikatnya, Red Granite Pictures Incorporated dan Red Granite Capital Limited selaku defendan berkata perbicaraan kes saman itu ditetapkan pada 16 hingga 18, 21 hingga 25, 28 Oktober hingga 1 November dan 4 November 2024.
"Kes saman itu akan didengar di hadapan Pesuruhjaya Kehakiman Raja Ahmad Mohzanuddin Shah Raja Mohzan," kata peguam itu ketika dihubungi hari ini.
Menurut Low, esok ditetapkan untuk pengurusan kes saman berkenaan.
Dalam saman yang difailkan pada 7 Mei 2021, 1MDB dan tiga subsidiarinya itu mendakwa pada 2011 dan 2012, Riza Shahriz serta dua syarikatnya menerima dana kira-kira AS$248 juta daripada mereka yang didakwa disalah guna apabila defendan menggunakan dana itu untuk kepentingan peribadi dan kepentingan rakan sekutu mereka, termasuk bagi membiayai penerbitan filem dan pembelian pelbagai harta tanah.
Oleh itu, plantif memohon perisytiharan bahawa Riza Shahriz bertanggungjawab atas salah guna dana itu dan penggunaan dana yang tidak adil serta memohon pembayaran balik dana yang disalahgunakan.
Riza Shahriz dan dua syarikatnya dalam pernyataan pembelaan difailkan pada 25 Oktober 2021, mendakwa memperoleh pinjaman berkenaan daripada keluarga Diraja Arab Saudi atau International Petroleum Investment Company untuk menerbitkan beberapa filem di Amerika Syarikat, bukan daripada dana 1MDB.
Beliau mendakwa sukar bagi penerbit filem yang tidak dikenali untuk memperoleh pinjaman daripada bank, oleh sebab itu beliau memutuskan untuk mendapatkan pinjaman daripada individu atau syarikat.


Sudah tiba masa Mavcom ada unit penguatkuasaan sendiri

Sudah tiba masa untuk Suruhanjaya Penerbangan Malaysia (Mavcom) pertimbang mewujudkan unit penguatkuasaan supaya dapat mengambil tindakan secara terus terhadap syarikat penerbangan, kata bekas pengarah Pembangunan Penerbangan Mavcom Germal Singh Khera.
Germal berkata, unit penguatkuasaan dalam Mavcom kini sangat relevan memandangkan isu berkaitan bayaran balik dan pembatalan serta penangguhan penerbangan kini sudah menjadi trend di peringkat global.
Katanya, disebabkan ketiadaan unit itu, Mavcom hanya mempunyai kuasa untuk menyiasat, namun mereka perlu melalui Pejabat Peguam Negara (AGC) sekiranya ingin mengambil tindakan terdapat salah laku oleh pihak syarikat penerbangan.
"Ketika Mavcom ditubuhkan secara rasmi pada Mac 2016, memang perkara ini sudah dibincangkan sama ada agensi ini perlukan unit penguatkuasaan," katanya kepada MalaysiaNow.
"Ia boleh dilaksanakan, tetapi ada banyak perkara yang perlu diteliti terdahulu untuk pastikan tiada percanggahan dengan penguatkuasaan daripada pihak berkuasa lain."
Sebelum ini, MalaysiaNow melaporkan beberapa siri aduan yang dikemukakan penumpang apabila penerbangan mereka ditangguh dan dibatalkan oleh pihak syarikat penerbangan meskipun kebanyakan negara sudah membuka sempadan dan melonggarkan sekatan pergerakan.
Malah isu ini juga mendapat perhatian di Amerika Syarikat apabila dua wakil daripada Parti Demokrat mencadangkan supaya syarikat penerbangan tidak dibenarkan untuk menawarkan penerbangan sekiranya tidak mempunyai jumlah kakitangan yang mencukupi atau membatal penerbangan dalam waktu yang singkat dengan waktu pelepasan.
Di Malaysia, Ahli Parlimen Tuaran Wilfred Madius Tangau pula mencadangkan isu ini dibawa ke Parlimen bagi mendapatkan penjelasan daripada Menteri Pengangkutan Wee Ka Siong.
Malah, MalaysiaNow turut menerima banyak aduan mengenai isu bayaran balik oleh penumpang AirAsia dan AirAsia X yang cuba mendapatkan semula duit mereka sejak lebih dua tahun lalu.
Kebanyakan daripada mereka meluahkan tidak puas hati apabila isu mereka tidak dapat diutarakan kepada pihak syarikat kerana mereka hanya dapat berurusan dengan AVA iaitu talian sembang AirAsia.
Disebabkan isu-isu ini terus berlarutan sehingga ke hari ini, beberapa pihak termasuk penumpang menyifatkan Mavcom sebagai "tiada taring" kerana tidak mengambil tindakan sewajarnya.
Namun begitu, Germal yang juga pernah memegang jawatan naib presiden kanan Hal Ehwal Antarabangsa Malaysia Airlines dan ketua Kawal Selia dan Perhubungan Lapangan Terbang AirAsia, kurang bersetuju dengan tanggapan tersebut dan menasihatkan orang ramai supaya melihat perkara itu dari sudut yang lebih menyeluruh.
Katanya, isu bayaran balik dan penangguhan penerbangan bukan saja berlaku di Malaysia tetapi juga di peringkat global, malah beliau yakin Mavcom pada masa ini sedang bincangkan mengenai isu yang sama.
"Sebagai agensi kawal selia, Mavcom tidak boleh mengambil tindakan hanya berdasarkan aduan penumpang," kata Germal.
“Mereka juga perlu dapatkan maklum balas pihak syarikat penerbangan sebelum membuat kesimpulan yang adil."
Selain itu, Germal turut mengingatkan Mavcom pada 2016 dan 2017 juga pernah mengambil tindakan terhadap beberapa syarikat penerbangan selepas didapati melakukan kesalahan.
Pada 13 Jun 2016, Mavcom membatalkan Lesen Perkhidmatan Udara (ASL) Rayani Air selepas mendapati syarikat penerbangan itu melanggar syarat ASL dan tidak mempunyai kapasiti kewangan atayu pengurusan untuk meneruskan operasi sebagai.
Kemudian pada 20 Disember 2016, Mavcom membatalkan Permit Perkhidmatan Udara (ASP) Eagleexpress Air Charter Sdn Bhd kerana gagal mematuhi syarat yang ditetapkan.
Pada 9 Januari 2017 pula, Suasa Airlines Sdn Bhd dikenakan denda RM380,000 selepas mengaku bersalah di Mahkamah Sesyen Sepang kerana beroperasi tanpa ASP.
Mengulas mengenai isu bayaran balik yang dihadapi penumpang AirAsia dan AirAsia X, Germal mengakui langkah yang diambil oleh pihak syarikat penerbangan tersebut sebagai "tidak beretika".
Katanya, setiap syarikat penerbangan seharusnya mempunyai unit yang menguruskan aduan penumpang secara terperinci dan mereka tidak wajar memberi penyelesaian secara "pukul sama rata" seperti menawarkan bayaran balik dalam bentuk kredit atau baucer apabila penumpang membayar dalam wang tunai.
"Jika paksa penumpang terima baucer walaupun mereka bayar tunai, ini tidak beretika," kata Germal merujuk kepada langkah yang diambil AirAsia X.
“Tetapi mereka sudah melalui proses penstrukturan hutang dan mendapat kebenaran mahkamah, jadi semua termasuk Mavcom hanya boleh akur."
Menyentuh mengenai isu hak penumpang, Germal menjelaskan perkara itu sudah dinyatakan secara terang oleh Mavcom seperti Kod Perlindungan Pengguna Penerbangan Malaysia (MAVCOC) 2016 dan ia sebenarnya wajib dipatuhi oleh semua syarikat penerbangan yang beroperasi di negara ini.
"Ia bukan sekadar panduan, tapi memang perlu dipatuhi," tegas Germal.
Bagaimanapun, beliau akui terdapat kelemahan yang mana Mavcom ketika ia ditubuhkan, tidak mempunyai kekuatan untuk menguatkuasakan peraturan itu dengan ketat disebabkan pelbagai faktor.
Katanya, disebabkan masalah ini, terdapat kemungkinan syarikat penerbangan mengambil kesempatan untuk tidak mematuhinya.
"Sebelum Mavcom ditubuhkan, syarikat penerbangan mempunyai polisi mereka sendiri melibatkan bayaran balik, penanggunan dan pembatalan penerbangan," kata beliau. "Semua ini berubah apabila Mavcom tetapkan definisi bagi semua perkara tersebut."
"Tetapi persoalannya, bagaimana Mavcom ingin pastikan syarikat penerbangan patuhi segala peraturan ini bagi menjamin hak penumpang?" soal beliau.
Tambahnya, apabila Mavcom memulakan peranannya sebagai badan kawal selia, ia tidak mahu terlalu "mengawal" syarikat penerbangan bagi membolehkan mereka bebas menjalankan perniagaan.
Pada masa sama, katanya, Mavcom akan teliti secara berperingkat syarat dan peraturan yang diperkenalkan dan melihat bagaimana ia akan dipraktikkan syarikat penerbangan yang beroperasi di Malaysia.
"Sudah tujuh tahun Mavcom ditubuhkan, sudah tentu sekarang ia lebih berpengalaman.
"Mungkin sudah tiba masa untuk melihat semula cadangan itu (mewujudkan unit penguatkuasaan,: kata Germal yang turut menjangkakan bahawa Mavcom pastinya akan memerlukan kakitangan tambahan bagi merealisasikan cadangan tersebut.
Selain itu, katanya, kewujudan unit penguatkuasaan dalam Mavcom tidak bermaksud mereka boleh mengambil tindakan sesuka hati, sebaliknya terdapat kapasiti yang menghadkan kuasa agensi tersebut.
"Ia akan bergantung kepada kapasiti kesalahan yang dilakukan," Kata Germal. "
“Jika kes itu terlalu besar, maka sudah tentu perlu melalui AGC."


India beku akaun bank badan amal Mother Teresa

Akaun bank pertubuhan Missionaries of Charity (MoC), yang ditubuhkan oleh mendiang pemenang Hadiah Keamanan Nobel Mother Theresa dibekukan di India disebabkan unsur pembiayaan asing.Permohonan pembaharuan pertubuhan Roman Katolik itu di bawah Akta Sumbangan (Peraturan) Asing (FCRA) ditolak pada 25 Disember kerana tidak memenuhi syarat kelayakan, menurut kementerian dalam negeri (KDN) persekutuan.“Tiada permohonan untuk semakan diterima daripada MoC untuk kaji semula penolakan pembaharuan itu,” kata kementerian itu dalam satu kenyataan pada Isnin.Bagaimanapun, kementerian berkata ia tidak membekukan sebarang akaun MoC dengan Bank Negara India (SBI), sebuah bank sektor awam.“SBI telah memaklumkan bahawa MoC sendiri menghantar permohonan kepada SBI untuk membekukan akaunnya,” kata KDN.MoC yang berpangkalan di Kolkata, ibu kota negeri Bengal Barat itu terkenal dengan kerja-kerja amalnya di kawasan setinggan yang luas di bandar ini.“22,000 pesakit dan pekerja mereka ditinggalkan tanpa makanan dan ubat-ubatan,” ciap Ketua Menteri West Bengal Mamata Banerjee dalam Twitter.“Meskipun undang-undang itu penting, usaha kemanusiaan juga tidak boleh diabaikan,” katanya.Pertubuhan amal itu ditubuhkan pada 1950 oleh Mother Teresa, anak kelahiran Skopje, di Macedonia Utara yang meninggal dunia di Kolkata pada 1997 dan diberikan pengebumian negara.MoC disiasat oleh kerajaan nasionalis Hindu Bharatiya Janata Party (BJP) berhubung dakwaan perdagangan anak angkat pada 2018.Awal bulan ini, pihak berkuasa di negeri barat Gujarat yang diperintah BJP berkata mereka sedang menyiasat sama ada MoC memaksa gadis di rumah perlindungan untuk memakai salib dan membaca Bible.BJP dan kumpulan gabungannya, secara kolektif dikenali sebagai “Sangh Parivar”, sering membuat dakwaan “pertukaran agama secara paksa” di institusi yang dikendalikan oleh penganut Kristian itu.Penganut Kristian mewakili kira-kira 2% dari 1.38 bilion penduduk India.Sambutan Krismas di beberapa tempat di negara ini telah diganggu oleh kumpulan pemerhati Sangh.Pengkritik menuduh mereka mempromosikan “Hindutva” (ketuanan Hindu) dan keganasan terhadap komuniti minoriti, termasuk orang Islam.


PPS Temerloh sesak, mangsa banjir mohon bantuan

Jumlah mangsa banjir yang terlalu ramai menyebabkan beberapa pusat penempatan sementara (PPS) di daerah ini sesak, sehingga ada yang terpaksa tidur di dalam kereta atau berkhemah di bahu jalan.Seorang penduduk Taman Sri Semantan, Nurul Shafiqah Shahrin berkata keadaan itu menyukarkan mangsa mendapatkan barangan keperluan seperti makanan, air mineral, selimut, bantal, pakaian, serta lampin pakai buang dan susu formula bayi.Gadis itu bersama tiga lagi ahli keluarganya berpindah dari rumah mereka di tingkat atas sebuah rumah kedai hari ini, namun tidak mendapat tempat di PPS Sekolah Kebangsaan Mentakab Jaya kerana telah penuh.“Buat sementara kami sekeluarga menumpang di rumah kenalan yang tidak dinaiki air, ada penduduk yang tidur di tepi jalan. Kami belum mendapat bantuan, malah mangsa di PPS juga tidak mendapat bekalan mencukupi,” katanya ketika dihubungi.Terdahulu, hantaran Nurul Shafiqah, 23, mengenai keadaan mangsa banjir di Taman Sri Semantan yang memerlukan bantuan, tular di media sosial semalam.Seorang lagi penduduk Taman Sri Kemuning, M. Ramesh, 37, terpaksa berjalan kaki sejauh hampir 4km termasuk mengharung air sehingga paras dada untuk membeli bekalan beras.“Kedai runcit dekat rumah kehabisan beras, jalan besar pula sudah dinaiki air. Ada kawan kata di sini ada lagi beras, jadi kami jalan kaki ke sini,” katanya sambil menambah penduduk di perumahan itu memerlukan bantuan akibat terkandas walaupun rumah mereka tidak dinaiki air.Ketika ditemui Bernama, beliau bersama isteri dan seorang saudaranya sedang berehat seketika dalam keadaan basah kuyup sebelum berjalan kaki semula untuk pulang ke rumah.Dalam pada itu, tinjauan Bernama di Taman Temerloh Jaya hari ini mendapati beberapa kedai runcit sudah kehabisan stok makanan seperti roti, tepung, gula dan susu, manakala barangan keperluan lain semakin berkurangan.Ribuan penduduk di kawasan itu, termasuk Taman Temerloh Jaya Indah dan Taman Temerloh Makmur, terkandas berikutan semua jalan keluar dinaiki air.


Sarawak mula beri dos penggalak Oktober depan, kata Khairy

Sarawak akan memulakan pemberian dos penggalak vaksin Covid-19 pada bulan Oktober ini sekali gus menjadi negeri pertama yang memulakan inisiatif berkenaan, kata Menteri Kesihatan Khairy Jamaluddin.Beliau berkata kementerian kesihatan (KKM) sedang menyediakan garis panduan klinikal mengenai pelaksanaan pemberian dos penggalak vaksin Covid-19 itu, dan ia akan memberi fokus kepada golongan berisiko tinggi berusia 60 tahun ke atas, serta mereka yang mempunyai komorbid serius.Menurutnya Sarawak akan menjadi negeri pertama memulakan program pemberian dos penggalak vaksin itu kerana ia merupakan negeri terawal menyelesaikan program vaksinasi.“Antara yang akan kita sediakan dalam garis panduan klinikal itu nanti adalah berkenaan jenis vaksin yang akan diberikan. Kita masih menilai sama ada mahu beri jenis vaksin sama atau yang berbeza,” katanya dalam sidang media selepas menghadiri mesyuarat khas Imunisasi dan pengurusan pandemik bersama wakil kerajaan negeri di Wisma Bapa Malaysia hari ini.Sementara itu Khairy berkata di Sarawak, KKM berpendapat bahawa keputusan positif daripada kit ujian RTK Antigen, sama ada dibuat di makmal ataupun secara kendiri, adalah cukup untuk mereka yang dikesan positif diasingkan serta diberikan perintah pemantauan di rumah.“Ini sangat penting untuk kita maklum kepada rakyat terutamanya di Sarawak, apabila ada apa-apa gejala, secepat mungkin laksanakan ujian RTK Antigen dan jika positif, asingkan diri di rumah atau di pusat kuarantin dan rawatan Covid-19 (PKRC),” katanya.Beliau berkata dalam aspek meningkatkan kapasiti kesihatan untuk tindak balas sekiranya berlaku peningkatan kes-kes yang serius, KKM akan menghantar sejumlah 118 unit ventilator dan 1,008 silinder oksigen ke Sarawak, yang dijangka tiba pada Selasa ini.“KKM juga akan menambah modular unit rawatan rapi (ICU) dengan penambahan sebanyak 20 katil. Ketika ini 10 katil sedang disiapkan di Hospital Sibu dan kita serah kepada kerajaan negeri untuk tetapkan di mana mereka mahu menempatkan penambahan katil baru itu,” katanya.Khairy berkata pihaknya turut menerima permohonan daripada kerajaan Sarawak untuk mendirikan Hospital Medan di Sibu dan secara prinsip pihaknya telah bersetuju serta akan berbincang dengan Angkatan Tentera Malaysia mengenainya.Selain itu katanya 64 pegawai perubatan tambahan akan diatur gerak pada minggu depan untuk dihantar ke Sarawak bagi membantu pengurusan kes Covid-19.Sementara itu Khairy berkata pihaknya juga akan mempercepatkan pembukaan Hospital Sri Aman, sekali gus mengurangkan bebanan di Hospital Umum Sarawak di Kuching.


Kenali lelaki yang mengambil tempat Dr Mahathir

Dr Mohamed Yacob Dawood merupakan seorang doktor kerajaan yang berusia 33 tahun ketika dijemput oleh Dr Mahathir Mohamad untuk bekerja di kliniknya di Alor Setar, Kedah.Mungkin tak pernah terdetik di hatinya bosnya itu akan menjadi salah seorang pemimpin era moden Malaysia yang terkenal, memimpin negara selama lebih dua dekad dan kembali menjawat jawatan sama 15 tahun kemudian.Pada 1974, dua tahun selepas Yacob memulakan tugasnya di Klinik Maha di Pekan Melayu di bandar itu, Mahathir bertanding dalam pilihan raya atas tiket Barisan Nasional di Kubang Pasu.Malah pada ketika itu, Mahathir amat dikenali kerana aktif menyertai perbahasan politik negara.Kritikannya terhadap kerajaan Umno, yang dipimpin Tunku Abdul Rahman mendatangkan masalah kepadanya dan menyebabkan Mahathir dipecat daripada parti.Selepas memenangi pilihan raya pada 1974, Mahathir dilantik menyertai Kabinet sebagai menteri pendidikan yang pada ketika itu Abdul Razak Hussein merupakan perdana menteri.Ketika itulah Mahathir membuat keputusan untuk berhenti daripada bidang perubatan.“Pada 1974, apabila beliau memenangi pilihan raya dan menjadi menteri pendidikan, beliau tinggalkan saya bersendirian dan pergi ke Kuala Lumpur,” Yacob memberitahu MalaysiaNow ketika melawat Klinik Maha, yang merupakan klinik Melayu swasta pertama di Kedah, ditubuhkan oleh Mahathir pada 1957.Klinik itu kemudian berpindah ke pusat bandar pada 1980, kira-kira setahun sebelum Mahathir dilantik sebagai perdana menteri keempat.Disebabkan bekas bosnya mengejar cita-cita politik di Kuala Lumpur, Yacob ditinggalkan keseorangan menguruskan Klinik Maha.“Beliau adalah bos sebenar saya. Bossku lah,” selorohnya.Mahathir menjadi perdana menteri sebanyak dua kali, pertama pada 1981 ketika usianya 56 tahun dan kemudian pada 2018 ketika itu beliau 93 tahun, menjadikannya sebagai pemimpin tertua di dunia.Mahathir juga merupakan orang Melayu pertama diterima masuk ke Kolej Perubatan King Edward VII di Singapura, dan menamatkan pengajian pada 1953.Dalam kebanyakan wawancara dan penulisan, Mahathir menerapkan gaya urus tadbir seperti dalam latihan perubatan, mengatakan sesuatu masalah itu perlu didiagnos terlebih dahulu sebelum diberikan ubat.Dua pelanggan yang hadir ke Klinik Maha yang terletak di Jalan Sultan Badlishah, Alor Setar untuk mendapatkan rawatan.Ia pernah dicabar oleh pengkritik yang mengatakan beberapa keputusan kontroversi Mahathir selama beberapa tahun yang mereka dakwa sebagai punca merosakkan institusi perundangan negara.Hari ini, pada usia 95 tahun, Mahathir mengetuai parti Pejuang, mewakili sekumpulan kecil ahli Parlimen yang berpisah daripada Bersatu, sebuah parti yang beliau mengasaskan bersama-sama Perdana Menteri Muhyiddin Yassin.Tetapi sepanjang tahun ini, ketika bekas bosnya mengalami turun naik dalam politik, Yacob kekal berada di pejabatnya ditemani kawasan penyambut tetamu menggunakan panel venir, lorong sempit dan dengan pintu berayun sama seperti di klinik lain seluruh negara.Terdapat sebaris kerusi disediakan untuk menyambut tetamu yang hadir tanpa temu janji, dan potret Mahathir yang diambil ketika beliau menjadi perdana menteri masih tergantung di dinding.Kedua-dua mereka masih bertemu setiap kali Mahathir pulang ke Kedah.“Kali terakhir saya berjumpa dengannya ketika berbuka puasa, bukan puasa tahun ini, tetapi tahun sebelum itu (2019),” kata Yacob.Rasa bangga Yacob terhadap Mahathir turut dikongsi oleh Mercy Samuel, yang merupakan jururawat di Klinik Maha sejak 40 tahun lepas.Walaupun dia hanya menyertai selepas Mahathir keluar, Mercy tetap rasa bangga dapat bekerja di sebuah tempat yang penuh dengan legasi.“Tahun-tahun yang saya lalui di klinik ini adalah kerana Tun Mahathir,” katanya.“Saya amat kagum dengan beliau, dan disebabkan itu saya telah bekerja di sini sejak 1979.”


Modi, Biden nyatakan ikatan strategik satukan India-AS

Perdana Menteri India, Narendra Modi, dan Presiden Amerika Syarikat, Joe Biden, pada Khamis menyatakan bahawa negara masing-masing dihubungkan oleh sebuah perkongsian strategik berdasarkan kepentingan bersama.
Kedua pemimpin itu memberi contoh perdagangan dua hala yang semakin berkembang dan kerjasama rapat dalam bidang pertahanan, angkasa, kecerdasan buatan, semikonduktor, dan tenaga hijau dalam menekankan keutuhan hubungan AS-India.
Semasa sidang media bersama di White House, presiden AS menyatakan "kita sedang membuka masa depan bersama yang saya percaya memiliki potensi tanpa batas."
Biden berkata bahawa perkongsian mereka "merupakan salah satu yang paling penting di dunia, lebih kuat, lebih rapat, dan lebih dinamik daripada mana-mana tempoh masa dalam sejarah."
Di antara isu global, mereka membincangkan konflik Rusia-Ukraine dan percaturan politik kuasa di rantau Indo-Pasifik.
"Kami juga membincangkan usaha bersama kami untuk mengurangkan tragedi kemanusiaan yang disebabkan oleh perang kejam Rusia di Ukraine dan untuk mempertahankan prinsip-prinsip asas Piagam Pertubuhan Bangsa-Bangsa Bersatu: kedaulatan dan integriti wilayah," kata Biden.
"Kami membincangkan kerja kami melalui Quad dan bagaimana India dan Amerika Syarikat, bersama-sama dengan Australia dan Jepun, dapat memastikan rantau Indo-Pasifik yang penting tetap bebas, terbuka, sejahtera, dan selamat," katanya.
Biden juga menyatakan bahawa AS sedang bekerjasama dengan India mengenai isu-isu di rantau Timur Tengah.
"Melalui kumpulan I2U2 baru kami dengan Israel dan UAE, kami sedang membina hubungan serantau di Timur Tengah dan mendorong penyelesaian berdasarkan sains dan cabaran global, seperti keselamatan makanan dan tenaga bersih," katanya.
Biden juga menyentuh konflik Ukraine dalam ucapannya semasa sambutan rasmi untuk Modi.
"Secara bersama-sama, India dan Amerika Syarikat bekerja rapat dalam pelbagai perkara, dari mengakhiri kemiskinan dan memperluas akses kepada penjagaan kesihatan hingga menangani perubahan iklim dan mengatasi kemelut makanan dan tenaga yang dicetuskan oleh perang Rusia tanpa sebab di Ukraine," katanya.
Modi, dalam sidang media itu, berkata bahawa India bersedia untuk berperanan dalam mencari penyelesaian yang aman kepada konflik itu.
"Sejak awal peristiwa di Ukraine, India telah menekankan penyelesaian pertikaian melalui dialog dan diplomasi. Kami sepenuhnya bersedia untuk memberi sumbangan sebanyak yang kami boleh untuk mengembalikan kedamaian," katanya.
Biden dan Modi ditanya mengenai kebimbangan akan hak asasi manusia dan pengikisan kebebasan di India, di mana mereka menjawab dengan mengesahkan komitmen mereka terhadap "nilai-nilai demokratik."
"Kami sentiasa membuktikan bahawa demokrasi dapat membawa hasil. Dan apabila saya katakan hasil, ini tidak mengira kasta, kepercayaan, agama, jantina. Tidak ada tempat untuk diskriminasi," tambahnya.
Sejumlah ahli politik di AS telah menyuarakan isu peningkatan intoleransi beragama dan Islamophobia di India.
Ahli Kongres Rashida Tlaib, Ilhan Omar, Jamaal Bowman, Alexandria Ocasio-Cortez, dan Cori Bush adalah antara mereka yang memboikot ucapan Modi di sesi persidangan bersama Kongres pada hari Khamis.


Kim Jong Un arah buka lebih banyak tanah ladang, tingkatkan pengeluaran makanan

Pemimpin Korea Utara Kim Jong Un mengarahkan penambahbaikan infrastruktur dan pembukaan tanah ladang untuk meningkatkan pengeluaran makanan, kata media kerajaan hari ini, di tengah-tengah amaran krisis makanan yang akan berlaku.
Kim memberi arahan untuk merombak sistem pengairan, membina mesin pertanian moden dan mewujudkan lebih banyak tanah yang boleh diusahakan ketika beliau menyempurnakan mesyuarat pleno ketujuh yang dianjurkan Jawatankuasa Pusat Parti Pekerja semalam.
Mesyuarat yang bermula Ahad lalu itu membincangkan situasi "mendesak" untuk meningkatkan sektor pertanian.
Korea Selatan memberi amaran tentang krisis makanan yang semakin memburuk di Korea Utara, termasuk peningkatan kematian akibat kebuluran baru-baru ini di beberapa wilayah.
Ekonomi Korea Utara menjunam susulan banjir dan taufan, sekatan ke atas program nuklear dan peluru berpandunya, serta kemerosotan mendadak perdagangan dengan China berikutan penutupan pintu sempadan dan sekatan akibat Covid-19.
Agensi pembangunan luar bandar Korea Selatan menganggarkan pengeluaran tanaman di Korea Utara merosot hampir 4% tahun lepas berbanding tahun sebelumnya, susulan hujan lebat dan keadaan ekonomi lain.
Kim membentangkan rancangan dan tugas khusus untuk membina "masyarakat luar bandar sosialis yang kaya dan bertamadun tinggi dengan teknologi canggih dan moden," kata agensi berita rasmi KCNA.
Beliau menekankan keperluan untuk mengetatkan disiplin dalam melaksanakan rancangan ekonomi negara, memberi amaran terhadap "amalan melemahkan kuasa organisasi dan eksekutif kabinet," dan mengarahkan semua unit parti "mendapat pengesahan kecekapan kerja mereka," lapor KCNA.
Jawatankuasa Pusat juga membincangkan cara untuk menambah baik pengurusan kewangan negara, kata KCNA, tanpa mengulas lanjut.


Guan Eng didakwa lupus tanah Pulau Pinang

Bekas Menteri Kewangan Lim Guan Eng sekali lagi dihadapkan ke Mahkamah Sesyen di Butterworth, hari ini atas dua pertuduhan menyebabkan dua lot tanah milik kerajaan negeri Pulau Pinang yang bernilai RM208.8 juta dilupuskan kepada syarikat pemaju berkaitan projek terowong dasar laut di negeri itu.Lim, 60, yang juga bekas ketua menteri Pulau Pinang, mengaku tidak bersalah selepas kedua-dua pertuduhan dibacakan terhadapnya di hadapan Hakim Ahmad Azhari Abdul Hamid.“Tidak bersalah tuan,” kata Lim yang hadir ke mahkamah memakai sut lengkap hitam dengan ditemani isteri Betty Chew Gek Cheng dan bapanya Lim Kit Siang.Mengikut pertuduhan pertama, Lim, didakwa menyebabkan Pendaftar Tanah Pulau Pinang melupuskan harta milik kerajaan negeri Pulau Pinang iaitu, Lot Tanah No. H.S.(D) 18801, No. PT Lot 702 Seksyen 1, Bandar Tanjong Pinang, Daerah Timor Laut, Pulau Pinang, bernilai RM135,086,094 kepada Syarikat Ewein Zenith Sdn Bhd.Ahli Parlimen Bagan itu juga dituduh menyebabkan Pendaftar Hakmilik Tanah Pulau Pinang melupuskan Lot Tanah No.H.S.(D) 19318, No. PT Lot 10012 Seksyen 1, Bandar Tanjong Pinang, Daerah Timor Laut, bernilai RM73,668,986 kepada Syarikat Zenith Urban Development Sdn Bhd.Lim didakwa melakukan kedua-dua kesalahan itu di Pejabat Tanah dan Galian Negeri Pulau Pinang, Tingkat 21, KOMTAR di sini, pada 17 Feb 2015 dan 22 Mac 2017.Pendakwaan terhadap Lim dikemukakan mengikut Seksyen 403 Kanun Keseksaan yang memperuntukkan hukuman penjara minimum enam bulan dan maksimum lima tahun dan sebatan serta denda, jika sabit kesalahan.Mahkamah membenarkan permohonan pihak pendakwaan untuk mengguna pakai ikat jamin RM1 juta serta dua penjamin terhadap Lim seperti yang ditetapkan dalam kesnya sebelum ini selain membenarkan permohonan pendakwaan untuk memindahkan kes tersebut ke Mahkamah Sesyen Kuala Lumpur bagi dibicarakan bersama tiga pertuduhan lain yang dihadapi setiausaha agung DAP itu.Ahmad Azhari turut menetapkan 12 Okt depan untuk sebutan kedua-dua kes itu di Mahkamah Sesyen Kuala Lumpur.Pendakwaan diketuai Timbalan Pendakwa Raya Suruhanjaya Pencegahan Rasuah Malaysia (SPRM) Wan Shaharuddin Wan Ladin dan Francine Cheryl Rajendram, sementara Lim diwakili peguam Gobind Singh Deo, Ramkarpal Singh, RSN Rayer dan A Sivanesan.Terdahulu, Wan Shaharuddin dalam hujahnya untuk memohon memindahkan kes tersebut ke Mahkamah Sesyen Kuala Lumpur, berkata kesemua kes tersebut berkait rapat dan berlaku dalam satu transaksi yang sama.“Untuk perbicaraan kedua-dua pertuduhan ini, pihak siasatan adalah berpusat di ibu pejabat SPRM di Putrajaya dan kerana ini adalah perbicaraan melibatkan kesalahan komersial (kesalahan rasuah), kebanyakan eksibit yang akan dikemukakan oleh pihak pendakwaan adalah dalam bentuk dokumentari serta kesemua dokumen tersebut berada dalam simpanan pihak siasatan.“Oleh demikian, untuk keselamatan pengendalian eksibit-eksibit tersebut serta faktor logistik dan demi kepentingan keadilan, justeru perbicaraan perlu dijalankan di Mahkamah Sesyen Kuala Lumpur,” katanya menambah saksi-saksi utama pihak pendakwaan turut bermastautin di kawasan Lembah Klang dan kawasan sekitarnya.Gobind Singh bagaimanapun membantah permohonan itu atas alasan kedua-dua pertuduhan jelas menyebut lokasi tempat kesalahan didakwa dilakukan serta lokasi kedua-dua lot tanah terbabit terletak di Pulau Pinang dan pihak pendakwaan tiada alasan kukuh untuk memindahkan kes itu ke Kuala Lumpur.Ini merupakan pertuduhan terakhir terhadap Lim yang berkaitan dengan kontroversi projek terowong dasar laut yang menjadi perhatian, sejak beberapa tahun lepas.Pada 7 Ogos lepas, Lim dituduh di Mahkamah Sesyen Kuala Lumpur atas pertuduhan secara rasuah meminta bagi dirinya suatu suapan, iaitu balasan berupa 10 peratus daripada keuntungan yang akan diperoleh kelak daripada Zarul Ahmad Mohd Zulkifli.Ia sebagai upah bagi membantu syarikat milik Zarul dilantik untuk melaksanakan Projek Pembinaan Jalan-Jalan Utama dan Terowong di Pulau Pinang. Zarul merupakan pengarah Consortium Zenith Construction Sdn Bhd.Lim didakwa melakukan kesalahan itu berhampiran Hotel The Gardens, Lingkaran Syed Putra, Mid Valley City di Kuala Lumpur pada Mac 2011.Pada 10 Ogos lepas pula, Lim mengaku tidak bersalah di  Mahkamah Sesyen Butterworth atas pertuduhan menggunakan kedudukan beliau semasa menjadi ketua menteri Pulau Pinang untuk menerima suapan bagi dirinya wang berjumlah RM3.3 juta sebagai tindakan membantu syarikat milik Zarul Ahmad, yang dilantik bagi melaksanakan projek itu yang bernilai RM6.3 bilion.Lim dituduh melakukan kesalahan itu di pejabat Ketua Menteri Pulau Pinang, Tingkat 28, Komtar, Georgetown, Pulau Pinang antara Januari 2011 dan Ogos 2017.Beliau sekali lagi dihadapkan ke mahkamah sama pada 11 Ogos atas pertuduhan menyalahgunakan kedudukannya sebagai ketua menteri Pulau Pinang dan Pengerusi Lembaga Tawaran Perbadanan Pembangunan Pulau Pinang (PDC), untuk suapan wang berjumlah RM372,009 bagi isterinya Betty Chew Gek Cheng melalui syarikat Excel Property Management & Consultancy Sdn Bhd.


Muhyiddin persoal pendakwaan tergesa-gesa SPRM sehari selepas beri keterangan

Bekas perdana menteri, Muhyiddin Yassin mempertikaikan tindakan Suruhanjaya Pencegahan Rasuah Malaysia (SPRM) yang membuat pertuduhan tergesa-gesa sehari selepas mengambil keterangannya hari ini.
Katanya, beliau disoal siasat berhubung isu pengecualian cukai kepada Yayasan Albukhary milik taikun dan bilionair terkenal, Syed Mokhtar Albukhary.
"Kenapa buat keputusan begitu? Kenapa SPRM buat seolah-olah selesai sedangkan saya baru tadi disoal siasat?" katanya dalam satu himpunan selepas program solat hajat bersama pimpinan dan penyokong Perikatan Nasional (PN) di Gombak, Selangor hari ini.
Terdahulu, beliau dipanggil ke ibu pejabat SPRM di Putrajaya untuk memberi keterangan berhubung kes pengecualian cukai untuk Yayasan Albukhary.
Muhyiddin yang juga ahli Parlimen Pagoh itu berkata, ada arahan daripada pihak atasan untuk menuduh beliau di mahkamah.
Sebelum itu, Setiausaha Agung PAS Takiyuddin Hassan berkata, pertuduhan pada hari Jumaat mungkin menyukarkan proses jaminan.
"Kita perlukan masa untuk uruskan jaminan dan sebagainya.
“Bagaimana jika mahkamah sibuk dan tidak boleh uruskan jaminan? Sudah tentu (Muhyiddin) akan direman," katanya.
Takiyuddin akan bertindak sebagai peguam Muhyiddin di mahkamah esok.
Dalam pada itu Muhyiddin berkata pendakwaan beliau merupakan pendakwaan terpilih dan satu lagi bentuk penganiayaan kepada PN.
Muhyiddin berdepan tujuh pertuduhan di mahkamah esok membabitkan isu projek JanaWibawa dan pengecualian cukai.
Projek JanaWibawa dilaksanakan semasa beliau menjadi perdana menteri bagi membantu kontraktor Bumiputera yang terkesan akibat pandemik Covid-19.
Beliau merupakan bekas perdana menteri kedua yang didakwa di mahkamah selepas tidak lagi berkhidmat.


Hamzah tak hadir dalam majlis serah tugas Hamid kepada Acryl

Menteri Dalam Negeri Hamzah Zainuddin tidak hadir selepas dijemput sebagai tetamu utama dalam acara rasmi Mes Pegawai Kanan Bukit Aman bagi penyerahan tugas kepada ketua polis negara yang baru, Acryl Sani Abdullah Sani.Acara tersebut turut dihadiri Ketua Polis Negara Abdul Hamid Bador selepas tiga hari lepas mengkritik menteri itu secara terbuka berhubung isu campur tangan terhadap urusan polis.Hamzah yang diwakili timbalannya, Ismail Mohamed Said dalam acara itu turut berkata menteri dalam negeri terpaksa hadir ke mesyuarat Majlis Keselamatan Negara (MKN).Pada sidang media selepas acara itu, Hamid menyatakan keyakinannya terhadap penggantinya, Acryl.Ketika ditanya berhubung kritikan beliau mengenai ahli politik yang mencampuri urusan polis, Hamid berkata beliau akan menyerahkan perkara tersebut kepada pegawai-pegawai pasukan polis untuk melakukan siasatan susulan mengenainya.“Tak semestinya saya lapor pada polis. Ia adalah apa yang dinasihatkan Yang Berhormat menteri. Jika ada kes, saya serahkan kepada pertimbangan terbaik Acryl.”Dalam pada itu, Hamid menjamin beliau tidak akan mencampuri urusan polis sepanjang persaraan beliau.“Saya akan senyap dan buat kerja saya sendiri. Saya yakin Acryl boleh teruskan. Dan dia akan lebih berjaya.“Sehinggalah ada orang yang provok saya,” kata Hamid sambil menambah beliau mahu sibukkan jadualnya dengan aktiviti berkebun.Sementara itu, Acryl menyifatkan tugas baru beliau itu sebagai “tanggungjawab besar yang diletakkan ke atas bahu saya”.Pada Jumaat, Hamid memberi ucapan yang keras ketika ucapan terakhir persaraannya. Beliau menyifatkan Menteri Dalam Negeri Hamzah Zainuddin sebagai angkuh dan mencampuri urusan polis dalam pelantikan pegawai tinggi polis.Beliau turut mempersoalkan kepimpinan Hamzah dalam Suruhanjaya Pasukan Polis (SPP) yang menentukan pemindahan dan kenaikan jawatan pegawai polis.Dalam ucapan yang sama, beliau turut mempertikaikan peranan SPP dengan mengatakan ia tidak meneliti aduan-aduan mengenai salah laku dalam pasukan polis.


Peratusan keluar undi penentu, kata penganalisis tentang usaha DAP merampas Batu Kawah disandang SUPP

Peluang ahli Parlimen Bandar Kuching dari DAP Dr Kelvin Yii untuk merampas kerusi Batu Kawah disandang SUPP pada Pilihan Raya Negeri (PRN) Sarawak bulan ini akan bergantung kepada peratusan keluar mengundi, kata seorang penganalisis politik ketika parti-parti politik mula mengumumkan calonnya.Bercakap kepada MalaysiaNow, James Chin dari Universiti Tasmania, Australia berkata Yii mungkin berpeluang menjatuhkan Dr Sim Kui Hian dari SUPP jika kadar peratusan keluar mengundi tinggi pada 18 Disember nanti.“Sekiranya peratusan keluar mengundi tinggi maka DAP mempunyai peluang cerah kerana Yii cukup popular sebagai ahli Parlimen Bandar Kuching,” katanya.Beliau turut menyifatkan langkah DAP meletakkan Yii di Batu Kawah sebagai strategi yang baik dalam usaha untuk menarik pengundi muda.“Dia boleh memanfaatkan popularitinya untuk mendekati pengundi Batu Kawah,” katanya.Bagaimanapun, Chin mengingatkan supaya parti itu tidak mengambil mudah terhadap Sim yang merupakan presiden SUPP kerana beliau juga mempunyai sokongan akar umbi yang kuat.Batu Kawah, satu daripada tujuh kerusi majoriti Cina di Kuching, secara tradisinya ditandingi oleh SUPP.Pada 2011, ia dimenangi Christina Chiew dari DAP sebelum Sim kembali merampas kerusi itu pada 2016, memenangi pertembungan tiga penjuru, antara beliau, Chiew dan calon bebas Liu Thian Leong.Menurut statistik yang dikeluarkan Suruhanjaya Pilihan Raya (SPR) baru-baru ini, seramai 20,681 orang layak mengundi di Batu Kawah pada PRN akan datang.Sebanyak 71% daripada mereka berumur antara 30 dan 59 tahun manakala 22% adalah warga emas berusia melebihi 59 tahun dan 9% lagi berusia 20 hingga 29 tahun.Bagi menyingkirkan Sim, Yii perlu bergantung dengan popularitinya terutama dalam kalangan pengundi yang berada dalam lingkungan usia 30 hingga 59 tahun.Chin berkata Yii mempunyai kelebihan dari segi umur kerana dia adalah calon yang lebih muda.“Beliau berkemungkinan akan dapat menarik pengundi muda,” katanya.Bagaimanapun, beliau percaya saingan sengit akan berlaku dalam perebutan kerusi tersebut, meramalkan pertandingan berbilang penjuru membabitkan tujuh hingga lapan calon.“Sekurang-kurangnya, kita mungkin lihat pertarungan empat atau lima penjuru, tetapi saya rasa akan ada lebih banyak lagi,” kata Chin.“Pertembungan mungkin sampai hingga tujuh atau lapan penjuru di Batu Kawah.”Buat masa ini, katanya, ia akan menjadi satu permainan “tunggu dan lihat” kerana belum semua parti mengumumkan calon mereka bagi PRN itu.“Kita kena lihat berapa ramai yang akan bertanding di Batu Kawah dan apakah kredibiliti mereka kerana ia bergantung sama ada mereka boleh tarik undi pembangkang,” katanya.“Jika ia adalah pertarungan satu lawan satu antara Sim dan Yii, saya akan katakan ia sangat sangat sukar untuk diramalkan. Sebelum kita tahu senarai penuh calon, masih terlalu awal untuk ramalkan perkara ini.”Berhubung strategi Yii dalam menghadapi pilihan raya, Chin berkata calon DAP itu jelas mengatakan keutamaan beliau adalah menangani situasi Covid-19 di Sarawak.“Itulah sebabnya ada pertandingan doktor lawan doktor,” tambahnya.PRN Sarawak akan diadakan pada 18 Disember.Hari penamaan calon dijadualkan pada 6 Disember dengan peruntukan 12 hari untuk berkempen.Selain Batu Kawah, kerusi panas lain pada PRN Sarawak kali ini adalah Batu Lintang, Pending, Kota Sentosa, Stakan, Batu Kitang, selain Bawang Assan dan Dudong yang terletak di Sibu.


India nafi ancam tutup Twitter susulan protes petani

Dakwaan Pengasas Bersama Twitter Jack Dorsey bahawa syarikat itu diancam untuk ditutup di India adalah "satu pembohongan", kata timbalan menteri teknologi maklumat negara itu hari ini.
Dorsey dalam temu bual bersama saluran berita Youtube, Breaking Points semalam berkata Twitter diancam akan ditutup di India, Nigeria dan Turkiye melainkan syarikat mematuhi arahan untuk menyekat beberapa akaun.
Dorsey juga berkata, India mahu menyekat penggunaan platform media sosial itu oleh wartawan dan penunjuk perasaan.
Timbalan Menteri Teknologi Maklumat India, Rajeev Chandrashekhar berkata Twitter berulang kali melanggar undang-undang negara itu dan syarikat itu hanya mula mematuhinya pada Jun 2022.


Anwar tiba di Istana Negara

Ketua Pembangkang Anwar Ibrahim tiba di Istana Negara di Kuala Lumpur pagi ini.Sebuah kereta berwarna hitam yang membawa Anwar dilihat memasuki Istana Negara pada 10.25 pagi melalui Pintu 2 Istana Negara.Perkara itu disahkan seorang pegawai Anwar.Kehadiran Anwar yang juga ahli Parlimen Port Dickson dinantikan pengamal media yang telah berkumpul di sekitar pintu utama Istana Negara sejak 8 pagi lagi.Baru-baru ini Anwar dilaporkan berkata Yang di Pertuan Agong Sultan Abdullah Sultan Ahmad Shah memperkenankan untuk beliau menghadap baginda hari ini.Pada 23 September lalu, Anwar pada satu sidang media mendakwa beliau mendapat sokongan ‘kukuh dan meyakinkan’ daripada ahli Parlimen untuk mengambil alih tampuk pemerintahan negara.


Pemuda Bersatu cadang 30% calon PN daripada anak muda

Pemuda Bersatu (Armada) mencadangkan agar 30% calon Perikatan Nasional (PN) pada Pilihan Raya Negeri (PRN) Johor dipilih daripada kalangan anak muda yang berkaliber. Ketua Armada Wan Ahmad Fayhsal Wan Ahmad Kamal berkata jumlah itu, yang merangkumi 17 kerusi daripada 56 kerusi yang dipertanding, dilihat mampu memberi impak dalam menarik undi orang muda di Johor. “Untuk Armada sahaja, kita mencadangkan lima kerusi tetapi bergantung kepada keputusan pucuk pimpinan semua parti. “Armada sebahagian daripada komponen pemuda PN maka calon anak muda tidak semestinya daripada Armada sahaja, mungkin daripada Pemuda PAS, Gerakan dan mana-mana sayap parti bersekutu,” katanya kepada pemberita selepas mesyuarat Armada pusat bersama Armada bahagian di pejabat Bersatu Pagoh hari ini. Beliau berkata calon yang akan diketengah terdiri daripada pemimpin belia masyarakat yang berpengalaman luas dalam menyantuni penduduk dan telah berbakti di kawasan mereka. Fayhsal juga berkata Armada pusat sudah menerima cadangan daripada Armada bahagian seluruh Johor untuk dipertimbang oleh Biro Politik Bersatu. Selain itu, katanya tiga isu utama yang dilihat menjadi tumpuan anak muda akan diberi perhatian iaitu pekerjaan bermaruah, pendidikan dan kelestarian alam sekitar. Beliau berharap saluran rasmi turut membenarkan pemimpin muda tanpa mengira parti berdebat mengenai isu semasa. Johor menjadi negeri pertama melaksanakan Undi18 yang menyaksikan pertambahan sejumlah 749,731 pengundi baru pada PRN kali ini.


Orang kuat Anwar dilantik pengerusi 7-Eleven

Syarikat kedai serbaneka terkenal 7-Eleven Malaysia Holdings Bhd mengumumkan pelantikan orang kuat Perdana Menteri Anwar Ibrahim, Farhash Wafa Salvador sebagai pengerusinya berkuat kuasa semalam.
Dalam pengumuman kepada Bursa Malaysia, syarikat itu memaklumkan Farhash menggantikan Robin Tan Yeong Ching yang juga anak kepada tokoh usahawan Vincent Tan yang memiliki pegangan 41.8% saham syarikat itu, selepas dilantik sebagai pengerusi pada 25 November 2021.
Terdahulu, dalam pengumuman berasingan, syarikat itu memaklumkan Tan meletakkan jawatan "untuk mengejar minat lain".
Berdasarkan maklumat syarikat itu kepada Bursa Malaysia, Farhash, 40, memiliki pengalaman lebih sedekad dalam bidang perniagaan, perundingan dan nasihat.
"Farhash juga ialah dan pernah menjadi pengarah dan/atau pemegang saham dalam sekurang-kurangnya 10 syarikat swasta termasuk Swag Technologies Sdn Bhd, Salvador & Sons Sdn Bhd dan Pacific Samudera Sdn Bhd.
"Beliau juga merupakan pengarah bebas bukan eksekutif Bluemont Group Limited (kini dikenali sebagai Southern Archipelago Limited) pada 2014 hingga 2016, sebuah syarikat senarai awam di Bursa Singapura," kata syarikat itu dalam makluman kepada Bursa Malaysia.
Dalam pada itu, Farhash juga dilantik sebagai pengerusi eksekutif kumpulan Apex Equity Holdings Bhd pada minggu lalu, menggantikan Ahmad Redza Abdullah yang meletakkan jawatan pada September 2022 selepas dilantik pada tiga bulan sebelum itu.
Farhash yang juga bekas setiausaha politik Anwar dan pengerusi PKR Perak sebelum ini turut menarik perhatian apabila ditahan polis selepas dikehendaki bagi membantu siasatan kes berhubung kejadian serangan di sebuah Kompleks Sukan di Ampang pada 31 Ogos 2019.
Beliau ditahan ketika menyerah diri di Ibu Pejabat Polis Daerah Ampang Jaya sebelum dibebaskan dengan jaminan polis.
Farhash juga sebelum itu pernah didakwa memukul dan mencederakan seorang bekas pembantu Anwar, Muhammed Yusoff Rawther.
Bagaimanapun, Farhash mengemukakan saman terhadap Yusoff kerana mendakwa bekas pegawai penyelidik PKR itu memfitnahnya.


Rayuan kerajaan isu kerakyatan anak kelahiran luar negara didengar November depan

Mahkamah Tinggi semalam menetapkan 15 November depan bagi mendengar permohonan kerajaan untuk menggantung perintah mahkamah bahawa bayi yang dilahirkan di luar negara oleh wanita Malaysia yang berkahwin dengan warga asing secara automatik berhak mendapat kerakyatan negara ini.Peguam Joshua Andran, yang mengesahkan perkara itu ketika dihubungi Bernama, berkata tarikh itu ditetapkan semasa pengurusan kes di hadapan timbalan pendaftar Maslinda Selamat hari ini.Kerajaan memfailkan permohonan itu sementara menunggu pelupusan rayuannya di Mahkamah Rayuan.Pada 9 September lalu, hakim Akhtar Tahir memutuskan bahawa bayi yang dilahirkan di luar negara oleh wanita Malaysia yang berkahwin dengan warga asing berhak mendapat kerakyatan negara ini melalui kuat kuasa undang-undang.Susulan itu, kerajaan telah mengemukakan rayuan terhadap keputusan tersebut .Akhtar membuat keputusan itu selepas membenarkan saman pemula Persatuan Persatuan Kebajikan Sokongan Keluarga Selangor & Kuala Lumpur (Family Frontiers) serta enam wanita Malaysia yang berkahwin dengan warga asing bagi membolehkan bayi mereka yang dilahirkan di luar negara mendapat kerakyatan negara ini secara automatikMelalui saman pemula yang difailkan pada 18 Disember tahun lepas, mereka memohon enam perintah mahkamah termasuk deklarasi bahawa Seksyen 1(b) dan Seksyen 1(c) Jadual Kedua, Bahagian II Perlembagaan Persekutuan dibaca bersama dengan Perkara 8 (2) bagi memasukkan ibu rakyat Malaysia sebagai syarat untuk bayi yang dilahirkan di luar negara diberikan kerakyatan Malaysia secara automatik.Antara lain, mereka meminta mahkamah mengeluarkan perintah kepada semua agensi kerajaan berkaitan termasuk Jabatan Pendaftaran Negara (JPN), Jabatan Imigresen dan kedutaan Malaysia agar mengeluarkan semua dokumen membabitkan kerakyatan (termasuk pasport dan kad pengenalan) kepada anak yang dilahirkan di luar negara oleh ibunya iaitu warga Malaysia yang berkahwin dengan warga asing.Mereka menamakan Kerajaan Malaysia, Menteri Dalam Negeri dan Ketua Pengarah JPN sebagai defendan. Kesemua defendan diwakili peguam kanan persekutuan Liew Horng Bin.Sementara itu, dalam penghakiman setebal 24 muka surat yang dikeluarkan kepada media hari ini, Akhtar memutuskan bahawa tidak berlaku penyalahgunaan proses mahkamah berhubung tindakan plaintif memfailkan saman itu terhadap defendan dan plaintif mempunyai locus standi untuk berbuat demikian.“Melalui hujahan lanjut, defendan telah membangkitkan pelbagai isu berkaitan locus standi plaintif dalam tindakan ini. Pertama ialah kerakyatan merupakan satu keistimewaan berbanding hak dan oleh itu, plaintif tidak boleh membuat tuntutan bagi mendapatkan kerakyatan untuk anak mereka.“Jawapan ringkas mahkamah kepada hujah ini ialah meskipun pemberian kerakyatan adalah satu keistimewaan, ia perlu dilakukan tanpa diskriminasi,” kata hakim itu.Beliau berkata isu kedua yang dibangkitkan oleh defendan ialah individu yang terjejas adalah kanak-kanak yang tidak diberikan kerakyatan dan bukan ibunya, oleh itu wanita terbabit hanya boleh mengambil tindakan bagi pihak anak mereka.“Mahkamah mengambil maklum bahawa ibu terbabit telah mengetengahkan kesulitan yang terpaksa mereka hadapi apabila anak mereka tidak mendapat kerakyatan negara ini.“Ini termasuk kemasukan ke sekolah, perbelanjaan tambahan dalam pendidikan, penjagaan kesihatan dan banyak lagi masalah lain. Defendan dalam afidavitnya tidak mencabar perkara ini. Jadi, adalah tidak logik untuk berhujah bahawa hanya anak mereka yang terjejas dan bukan si ibu. Tindakan tidak menyangkal kesulitan yang dihadapi plaintif, defendan menerima kesulitan yang dihadapi ibu terbabit sebagai benar dan bukan rekaan semata-mata,” katanya.Hakim itu berkata isu ketiga yang dibangkitkan oleh defendan ialah plaintif telah menyalahgunakan proses undang-undang dengan membawa perkara tersebut ke mahkamah hanya selepas permohonan mereka untuk mendapatkan kerakyatan ditolak mengikut Perkara 15 Perlembagaan Persekutuan.“Hujah ini boleh diketepikan kerana berdasarkan kekuatan hujah defendan sendiri bahawa plaintif terpaksa membawa perkara ini ke mahkamah selepas anak mereka tidak mendapat kerakyatan.“Sama ada plaintif boleh berjaya dalam tindakan mereka bukan satu kriteria untuk menentukan sama ada mereka mempunyai locus standi atau sebaliknya. Dalam kes ini, mahkamah memutuskan bahawa terdapat isu sah yang perlu diputuskan dan plaintif mempunyai kepentingan dalam keputusan membabitkan kesemua isu ini. Oleh itu, semua plaintif mempunyai locus standi untuk memfailkan saman pemula ini,” katanya.Akhtar juga berkata mahkamah tidak berhasrat untuk meminta kerajaan persekutuan mengubah dasarnya dalam memberikan kerakyatan.“Dasar kerajaan berhubung kerakyatan bayi yang dilahirkan di luar Persekutuan telah diputuskan semasa perdana menteri kedua Malaysia,” katanya.“Kesulitan yang dihadapi oleh plaintif adalah benar dan defendan tidak sepatutnya membutakan mata serta memekakkan telinga mereka dalam perkara ini dan menyatakan bahawa tidak wujud kesulitan atau diskriminasi.“Mahkamah sudah menyatakan bahawa diskriminasi terhadap ibu adalah jelas,” katanya.Akhtar juga merumuskan bahawa Perkara 8(2) berhubung kesaksamaan yang melarang diskriminasi berdasarkan jantina turut bermaksud bahawa perkataan “bapa” dalam Perlembagaan Persekutuan di bawah Jadual Kedua, Bahagian II, Seksyen 1(b) hendaklah merangkumi ibu dan bahawa anak mereka berhak mendapat kerakyatan melalui kuat kuasa undang-undang.


Proses pengundian PRU15 bermula pagi ini

Proses pengundian bagi Pilihan Raya Umum ke-15 (PRU15)  bermula secara rasmi pada 7.30 pagi ini di Sabah, Sarawak dan Labuan manakala di Semenanjung Malaysia bermula 8 pagi nanti.
Turut diadakan serentak ialah pengundian bagi Pilihan Raya Kecil Dewan Undangan Negeri Bugaya, Sabah yang tertangguh ekoran proklamasi darurat bagi mencegah penularan Covid-19.
MengikutwWarta kerajaan mengenai penetapan waktu mengundi PRU15 yang dimuat naik di laman sesawang Suruhanjaya Pilihan Raya, pusat mengundi di semenanjung akan ditutup secara berperingkat antara 12 tengah hari hingga 6 petang.
Namun, ada pusat mengundi yang akan ditutup lebih awal antaranya Balai Raya Pulau Besar di dalam daerah mengundi Pulau Besar di Johor yang akan ditutup pada 11 pagi.
Di Sabah, Sarawak dan Labuan pula pusat mengundi akan ditutup antara 11 pagi hingga 5.30 petang.
Daftar Pemilih Pilihan Raya (DPPR) yang digunakan untuk PRU15 mengandungi seramai 21,173,638 orang pemilih yang terdiri daripada 20,853,681 orang pengundi biasa, 146,737 orang tentera serta pasangan, 118,794 orang polis dan Pasukan Gerakan Am (PGA) serta pasangan dan 2,741 orang pengundi tidak hadir luar negara.
Pengundian awal yang berlangsung pada Selasa lepas menyaksikan 94.72 peratus atau 212,961 pengundi melibatkan anggota keselamatan dan pasangan melaksanakan tanggungjawab mereka.


33% kanak-kanak divaksinasi, 48.4% terima dos pertama

Seramai 1,171,888 atau 33% kanak-kanak berusia lima hingga 11 tahun di negara ini telah lengkap divaksin di bawah Program Imunisasi Kanak-kanak Covid-19 Kebangsaan (PICKids), setakat semalam.Berdasarkan data menerusi laman sesawang CovidNow, sejumlah 1,720,411 atau 48.4% daripada kumpulan itu telah menerima sekurang-kurangnya satu dos vaksin.Bagi remaja berumur 12 hingga 17 tahun, sebanyak 2,913,596 atau 93.6% telah lengkap divaksin, manakala 3,010,184 atau 96.7% daripada kumpulan itu telah menerima sekurang-kurangnya satu dos vaksin.Dalam pada itu, sejumlah 16,096,363 atau 68.4% orang dewasa di negara ini telah menerima suntikan dos penggalak, 22,974,497 atau 97.6% telah lengkap dua dos suntikan vaksin dan 23,251,151 atau 98.8% telah menerima sekurang-kurangnya satu dos vaksin.Sebanyak 10,803 dos harian diberikan semalam meliputi 5,322 dos pertama, 3,491 dos kedua dan 1,990 dos penggalak, menjadikan jumlah kumulatif pemberian vaksin di bawah Program Imunisasi Covid-19 Kebangsaan (PICK) adalah 70,923,930.Sementara itu, Portal Github KKM melaporkan empat kematian akibat Covid-19 semalam dengan dua kes di Kedah dan masing-masing satu kes di Melaka dan Negeri Sembilan.


Kes harian meningkat hampir 4,000 jangkitan, 2 lagi terkorban

3,969 kes baru Covid-19 direkodkan semalam menjadikan jumlah keseluruhan sebanyak 4,909,846 kes.
Sebanyak 2,696 pesakit turut dilaporkan sembuh, menjadikan jumlah keseluruhan kes sembuh sebanyak 4,840,348.
Ketika ini, 33,018 kes aktif direkodkan di mana 31,458 atau 95.3% daripadanya menjalani kuarantin kendiri.
Tiada pesakit di pusat kuarantin sementara dan 1,497 (4.5%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 63 kes dan 47 daripadanya memerlukan bantuan alat pernafasan.
Dua lagi kes kematian dicatatkan  termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,480 orang.


869 jangkitan baru Covid-19, angka tertinggi setakat ini

Sebanyak 869 kes jangkitan baru Covid-19 dicatatkan hari ini menjadikan ia jumlah tertinggi dicatatkan sejak gelombang ketiga melanda negara.Kesemua kes jangkitan baru itu merupakan penularan tempatan.Ketua Pengarah Kesihatan Dr Noor Hisham Abdullah berkata sebanyak 6,886 kes aktif sedang dirawat di Hospital, 91 pesakit di tempatkan di Unit Rawatan Rapi (ICU) termasuk 30 memerlukan bantuan alat pernafasan.“Adalah dukacitanya dimaklumkan terdapat empat kes kematian baru dilaporkan hari ini, menjadikan jumlah keseluruhan sebanyak 180,” kata Noor Hisham dalam sidang media hariannya.Tambah beliau, jumlah kes sembuh sepenuhnya hari ini sebanyak 302 pesakit menjadikan jumlah keseluruhan 12,561 orang atau 64%.Menyentuh mengenai kes kematian hari ini, beliau berkata, kes ke-177 merupakan kes 11,869, seorang lelaki berusia 78 tahun mempunyai latar belakang penyakit darah tinggi dan buah pinggang kronik.Mangsa menerima rawatan di Hospital Queen Elizabeth, Sabah.“Kes ke-178 pula merupakan seorang lelaki berusia 88 tahun (kes 14,976), yang menerima rawatan hospital yang sama dengan kes ke-177.”“Mangsa mempunyai latar belakang penyakit darah tinggi, kencing manis, dislipidermia dan strok,” katanya.Dua lagi kes kematian masing-masing menerima rawatan di Hospital Tawau dan Hospital Duchess of Kent, Sabah.Kes kematian ke-179 merupakan seorang perempuan berusia 71 tahun manakala kes kematian ke-180 adalah seorang lelaki berusia 53 tahun.


Anwar gagal peroleh kebenaran mahkamah cabar darurat

Anwar Ibrahim hari ini gagal memperoleh kebenaran mahkamah bagi mencabar tindakan Perdana Menteri Muhyiddin Yassin menasihati Yang di-Pertuan Agong Sultan Abdullah untuk menggantung persidangan Parlimen dalam tempoh darurat.Ini berikutan hakim Mahkamah Rayuan Mariana Yahya yang bertindak sebagai hakim Mahkamah Tinggi membenarkan bantahan Jabatan Peguam Negara (AGC) terhadap permohonan kebenaran semakan kehakiman yang dikemukakan ketua pembangkang itu selaku pemohon.Peguam Persekutuan Mohammad Sallehuddin Md Ali berkata hakim Mariana menolak permohonan itu atas alasan mahkamah tiada bidang kuasa untuk mendengar semakan kehakiman pemohon berdasarkan Perkara 150(6) dan 150(8) Perlembagaan Persekutuan.“Nasihat jemaah menteri dan Muhyiddin kepada Sultan Abdullah untuk memasyhurkan Ordinan Darurat adalah tidak tertakluk kepada semakan kehakiman.“Mahkamah menolak permohonan kebenaran semakan kehakiman pemohon tanpa perintah dengan kos,” katanya ketika dihubungi pemberita selepas keputusan permohonan itu menerusi aplikasi Zoom hari ini.Prosiding itu turut disertai peguam kanan Persekutuan S. Narkunavathy manakala Anwar diwakili peguam Ramkarpal Singh dan Sangeet Kaur Deo.Sementara itu, Sangeet ketika dihubungi pemberita mengesahkan perkara itu.Pada 4 Mac lalu, AGC membantah permohonan itu atas alasan ia terhalang oleh Perkara 150(6) dan Perkara 150(8) Perlembagaan Persekutuan.Anwar yang juga ahli Parlimen Port Dickson memfailkan permohonan kebenaran untuk memulakan semakan kehakiman pada 25 Jan lepas, dengan menamakan perdana menteri dan kerajaan masing-masing sebagai responden pertama dan kedua.Beliau memohon deklarasi bahawa keputusan yang diberikan oleh jemaah menteri, diketuai Muhyiddin untuk menasihati Sultan Abdullah untuk memasyhurkan Seksyen 14 Ordinan Darurat (Kuasa-Kuasa Perlu) 2021 yang telah mengakibatkan penggantungan Parlimen adalah bertentangan dengan undang-undang, tidak berperlembagaan, tidak sah, tidak mempunyai sebarang kesan dan ultra vires.Anwar memohon deklarasi bahawa Seksyen 14 Ordinan Darurat itu tidak konsisten dengan Perkara 150(3) dan (5) Perlembagaan Persekutuan serta tidak berpelembagaan dan tidak sah selain memohon perintah mandamus memerintahkan kedua-dua responden untuk menasihatkan Sultan Abdullah supaya membatalkan Seksyen 14 Ordinan Darurat berkenaan.


Jika PM gagal urus ekonomi, PRU15 elok diadakan, kata Muhyiddin

Pengerusi Majlis Pemulihan Negara (MPN) Muhyiddin Yassin hari ini mempersoalkan pentadbiran Perdana Menteri Ismail Sabri Yaakob berikutan situasi sosial dan ekonomi yang dihadapi negara ketika ini, mencadangkan Pilihan Raya Umum ke-15 (PRU15) sebagai jalan keluar bagi membolehkan kerajaan baru dapat dipilih oleh rakyat.
Dalam sebuah hantaran Facebook, beliau berkata kajian Merdeka Center for Opinion Research pada Disember 2021, menunjukkan 12% daripada rakyat mula mengikat perut dengan makan hanya sekali atau dua kali sementara 12% lagi menangguhkan rawatan perubatan dan 31% lewat membayar hutang dan bil.
Muhyiddin, yang juga pengerusi Perikatan Nasional (PN) turut merujuk kajian Mindshare yang mendapati 61% rakyat Malaysia telah jatuh dalam kategori B60 dengan pendapatan isi rumah di bawah RM5,000 sebulan selepas pandemik melanda negara.
“Kejatuhan nilai ringgit, kenaikan kadar inflasi dan keadaan ekonomi pasca pandemik telah memberi kesan buruk ke atas kehidupan rakyat,” katanya.
Sebagai pengerusi MPN, katanya, beliau  menyuarakan kebimbangan dan mengemukakan cadangan kepada kerajaan, termasuk melaksanakan semula moratorium untuk perusahaan mikro, kecil dan sederhana yang terkesan dengan impak ekonomi.
“Setiap kali mesyuarat MPN, isu kekurangan tenaga kerja sering kali dibangkitkan dan dilaporkan kepada Kabinet” katanya.
“Namun, setakat ini masih belum ada penyelesaian yang komprehensif dalam isu ini.
"Isu kejatuhan nilai ringgit juga tidak dipandang serius. Perdana menteri tidak tampil menjelaskan langkah-langkah yang akan diambil oleh kerajaan untuk membendung kejatuhan nilai ringgit.
“Malah dikatakan ini bukan masalah besar. Kononnya, Malaysia tidak berada dalam krisis.
"Saya tahu tidak semuanya okey di luar sana."
Muhyiddin turut memetik import bahan makanan Malaysia di mana nilai yang direkodkan melebihi RM63 bilion.
“Jika nilai ringgit terus merudum, harga barangan makanan akan menjadi lebih mahal,” katanya.
“Adakah okey perkara ini? Tidak, tak okey. Nampaknya, perdana menteri tidak memandang semua isu ini sebagai sesuatu yang penting."
Sementara itu, beliau berkata, Barisan Nasional (BN) mendesak Ismail supaya membubarkan Parlimen secepat mungkin bagi membuka laluan kepada PRU15.
“Saya belum sampai ke tahap mahu mendesak perdana menteri supaya membubar Parlimen,” katanya.
“Tetapi saya pun terfikir, jika perdana menteri terus gagal mengurus ekonomi dan negara dengan baik, eloklah pilihan raya diadakan supaya sebuah kerajaan baru yang lebih cekap, prihatin dan bebas rasuah dapat dipilih oleh rakyat."


Kerajaan luluskan 995,396 kuota pekerja asing sehingga 14 Mac

Sebanyak 995,396 kuota pekerja asing diluluskan Kementerian Sumber Manusia sehingga 14 Mac lalu, kata timbalan menterinya, Mustapha @ Mohd Yunus Sakmud.
Bercakap di Dewan Rakyat hari ini, beliau berkata, daripada jumlah kuota yang diluluskan, sektor yang tertinggi adalah sektor perkilangan melibatkan 387,122, diikuti dengan sektor pembinaan seramai 342,106.
Katanya, sektor perkhidmatan pula merangkumi 143,568 kuota, perladangan (76,325), pertanian (45,899), manakala sektor perlombongan dan kuari sebanyak 476.
Mustapha berkata, 84.7% kuota pekerja asing sudah dibayar levi oleh pihak majikan.
“Malaysia menjalinkan kerjasama perburuhan bagi pengambilan dan penggajian pekerja asing melalui memorandum persefahaman (MoU) dengan 10 negara sumber.
“Bagaimanapun, hanya lapan MoU masih berkuat kuasa iaitu Bangladesh, Republik Rakyat China, Indonesia, Pakistan, Thailand, Vietnam, Nepal dan Kemboja,” katanya ketika menjawab soalan Ahli Parlimen Batu Kawan Chow Kon Yeow pada sesi pertanyaan lisan.
Mengulas lanjut, Mustapha berkata, MoU yang sudah tamat tempoh ialah dengan India dan Sri Lanka.
Katanya, pada masa ini, kerajaan muktamadkan MoU dengan India pada 13 Mac lalu dan ia dijangka dapat dimeterai sebelum berakhirnya suku pertama tahun ini.


Jangkitan harian catat 309 kes, tiada kematian

309 kes baru Covid-19 direkodkan semalam menjadikan jumlah keseluruhan sebanyak 5,034,830 kes.
Sebanyak 292 pesakit turut dilaporkan sembuh, menjadikan jumlah keseluruhan kes sembuh sebanyak 4,987,561.
Ketika ini, 10,337 kes aktif direkodkan di mana 9,943 atau 96.2% daripadanya menjalani kuarantin kendiri.
Tiada pesakit ditempatkan ke pusat kuarantin sementara 381 (3.7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 13 kes dan 10 daripadanya memerlukan bantuan alat pernafasan.
Tiada kematian dicatatkan menjadikan keseluruhan korban akibat wabak itu kekal sebanyak 36,932 orang.